
SLUGA BOŽJI PETAR BARBARIĆ 


POPRATNICA UZ IV. IZDANJE »USKRSNIH ZVONA« 


Našoj je javnosti poznatno kako se sve češće čuju glasovi o 
moralnoj ugroženosti hrvatske mladeži i mladeži u Hrvatskoj 
uopće. Pornografija, nemoral, droga, samoubojstva i druga zla 
nasrću na mlade Lijepe naše. Ako je ministrica prosvijete i 
športa gđa Liljana Vokić neki dan u dnevniku HRTV rekla da 
među trudnicama ima 3% maloljetnica ispod 15 godina, znamo 
koliko je sati. 5 do 12! Svima onima koji se zalažu za moral- 
no zdravlje mladeži i samoj mladeži Hrvatske može izvrsno 
poslužiti mladi Hrvat Petar Barbarić i kao uzor jer je ostvario 
čistu i osmišljenu mladost i kao zagovornik jer se na njegove 
molitvene intervente stalno zbivaju uslišanja. U tu svrhu preda- 
jemo našoj javnosti IV. izdanje njegova životopisa »Uskrsna 
zvona«, jer je III. izdanje od 5000 primjeraka, izašlo o Uskrsu 
’93., na izmaku. Ovo izdanje, kao i prijašnja dva, ulazi u tisak 
u mjesecu sv. Josipa, službenoga zaštitnika Hrvatske, pa ga 
povjeravamo njegovoj zagovorničkoj moći i dobroti. Neka 
»divan mladić«, kako Petra nazva sluga Božji kardinal Alojzije 
Stepinac, pomogne mladeži Hrvatske da ostvari poput njega 
čistu mladost, ispunjenu bogoljubljem, rodoljubljem i 
čovjekoljubljem. To troljublje je jamstvo sretne Hrvatske. 
Zagreb, 4. ožujka ’95. 


p. Vladimir Pribanić, 
vicepostulator 

UZ m. IZDANJE »USKRSNIH ZVONA« 


Drugo prošireno izdanje životopisa sluge Božjega Petra Barba- 
rića »Uskrsna zvona« p. Josipa Weissgerbera, D.I., izdano 
1989., raspačano je. Zato Vicepostulatura Petra Barbarića izdaje 
ovo, treće, nepromijenjeno izdanje. 

I ovo izdanje ulazi u tisak u mjesecu sv. Josipa, 
službenog zaštitnika Hrvatske. Neka ono uz Josipov zagovor 
pomogne duhovnoj i moralnoj obnovi Lijepe naše, a osobito 
hrvatske mladeži. 

Zagreb, 12. ožujka 1993. 

p. Vladimir Pribanić, 
vicepostulator 


IZDAVAČEVA RIJEČ UZ II. IZDANJE 
»USKRSNIH ZVONA« 


Ova je riječ napisana na ovogodišnji Veliki četvrtak, liturgijski 
dan smrti sluge Božjega Petra Barbarića. On je bio velik 
štovatelj i revan apostol presvete Euharistije pa gaje Gospodin 
pozvao k sebi baš na euharistijski blagdan - Veliki četvrtak, 
15. travnja 1897. 

Za 70-godišnjicu Petrove smrti pok. o. Josip Weissgerber 
(1922.-1985.) izdao je 1967. kraći Petrov životopis pod naslo- 
vom »ZVONA VELIKE SUBOTE« i s podnaslovom 
»Životopis hrvatskog velikana Petra Barbarića.« Taj je 

životopis već odavno raspačan. Stoga sam zamolio pisca za su- 
glasnost za tiskanje II.. izdanja. On je ne samo dao suglasnost 
već je i sam izvršio neke promjene koje je tražio novi obred 
slavljenja Velikoga tjedna i Uskrsa i novo crkveno zakono- 
davstvo za proglašenje Božjih sluga blaženima i svetima. Zato 
je životopisu promijenjen naslov u »USKRSNA ZVONA«, a 
prvo je poglavlje »Tko je Petar Barbarić?« ponešto prerađeno. 
Sva druga poglavlja ostala su ista, samo je p. J. Weissgerber 
ubacio podnaslove kojih nije bilo u prvom izdanju. Osobno 
sam zamolio pisca da se u II. izdanju »Uvod« zamijeni interv- 
juom o Petru što sam ga bio imao s njime. Piščeve misli u in- 
tervjuu učiniše mi se pristupačnijim širem čitateljstvu. Pisac je 
na zamjenu rado pristao. Hvala mu! 

Hvala i p. Josipu Kukuljanu, D.I. za pomoć u pripravi II. iz- 
danja ovoga životopisa. Hvala don Rajku Markoviću, upravitelju 
Svetišta Kraljice mira u Donjem Hrasnu u istočkoj Hercegovini 
koji je fotografirao svoju župnu crkvu Bezgiješnoga Začeća B.D. 
Marije za naslovnu stranu istoga izdanja i to besplatno. II. izdanje 
ima više fotografija od I. 

Vicepostulatura sluge Božjega Petra Brabarića predaje nje- 
gov životopis u tisak u mjesecu sv. Josipa, nebeskoga 
zaštitnika Kristove Crkve i hrvatskoga naroda.Petar je poglava- 
ra Sv. Obitelji osobito častio. U ovome trenutku kada bijela 
kuga i bezbrojni pobačaji ozbiljno nagrizaju životno stablo 
hrvatskoga naroda, moliti nam se žarko sv. Josipu za duhovni 
preporod i spas svoga naroda. Petar je blistav primjer josipov- 
ske žarke molitve. 

Neka sv. Josip skupa sa svojom svetom Zaručnicom iz- 
moli obilan Božji blagoslov ovom izdanju Petrova životopisa 
kako bi pridonio duhovnoj izgradnji hrvatskoga naroda, poseb- 
nice njegove mladeži. »Ako Gospodin ne gradi kuće, uzalud 
se muče graditelji!« (Ps. 126). 

U Zagrebu 23. ožujka 1989. 

p. Vladimir Pribanić, 
vicepostulator 

PREDGOVOR 


Godine 1987. bit će 90 godina otkako je umro sluga božji Pe- 
tar Barbarić, a ni stogodišnjica 1997. nije daleko - Ovaj kratki 
životopis neka posluži obnovi uspomene na tog mladog uzora. 
Potrebno je oživjeti ideale za koje je on živio. Nemamo više 
mnogo mladića uspravne duše, slobodnih pobjednika nad tje- 
lesnim porivima, mladića prožetih duševnom energijom i 
oduševljenih za ideale. Nemamo ih, nažalost, mnogo. 

Nastojao sam da čitatelj dođe u što prisniji dodir s doku- 
mentima skupljenim prigodom procesa za beatifikaciju Nasto- 
jao sam da životopis bude što kraći. Stoga su svi kratki i 
sažeto izrečeni citati navedeni doslovno u starinskom ruhu s 
đačkim pogreškama, sa seljačkim eliptičnim rečenicama koje 
normativna gramatika - ili bolje je reći za naše prilike: norma- 
tivni gramatičari nisu prihvatili. 

Očekujemo da će čitatelji znati apstrahirati i od stare reto- 
rike koja se ovdje-ondje pojavljuje. Ona je imala svoje oprav- 
danje tražeći neobične i izvještačene-stilizacije. S malo više mi- 
losrđa mogli bismo reći i »vješte stilizacije«. Taje retorika 
danas izašla iz običaja. Naše doba voli sadržajnu mutnost pa i 
leksikalnu izvještačenost, ali ne podnosi sintaktičku 
zamršenost, takozvanu klasičnu periodu, pogotovo ako je pod- 
grijana romantičnim zanosom. 

Navode se izjave samog Petra Barbarića. Osjetit ćemo i 
kod njega utjecaj stare retorike u kojoj su đake vježbali u sje- 
meništu i koja je još pri koncu prošloga stoljeća obilno cvjeta- 

la. Osjetit ćemo i starinski jezik koji se poput navlake prev- 
laci preko seljačkog hercegovačkog-bosanskog govora. 
»Starinski jezik«, tako ga nazivamo mi danas jer je jedna 
druga jezična struja prevladala i prekinula u mnogočem s 
jezičnom tradicjom iliraca romantičara. Nadam se da ćemo 
smoći toliko kulturne elastičnosti pa nećemo zapinjati na tim 
arhaiznima, nego ćemo osjetiti ethos, doživljajni žar ispod 
tih stilskih tvorevina. 

Kod samog Petra Barbarića primjećuje se kako je u zad- 
njoj bolesti opet provrla svježina narodne hercegovačke dikcije, 
a retorske dotjeranosti nestalo je pred misterijom bliže smrti. 
Stari stil travničkog sjemeništa osjetit ćemo naročito u nekoli- 
ko njegovoih govora na akademijama te u pismima kolegama i 
bogoslovima iz istog razdoblja. 

Naslov knjizi »Uskrsna zvona« izabrali smo jer je Petar 
Barbarić umro na Veliki četvrtak, a sprovod je obavljen na Ve- 
liku subotu poslije uskrsne liturgije koja se prije sadašnje li- 
turgijske obnove slavila na Veliku subotu dopodne i za koje su 
nakon šutnje Velikog petka ponovno zazvonila crkvena zvona. 
Petrov je sprovod krenuo iz sjemeništa u 10 sati poslije veli- 
kosubotnjih obreda. Svi su osjetili da njegovoj smrti pristaju 
veseli pobjednički zvuci uskrsnih zvona. 

Nešto slično doživjeli smo u zagrebačkom dječačkom sje- 
meništu na Salati kod requiema za svete uspomene kardinala 
dr. Alojzija Stepinca. Nakom mise i odrješenja pjevački je zbor 
sve u crkvi iznenadio time što je svečano zapjevao Hallerov 
»Tu es Petrus« - Ti si Stijena i na toj stijeni sagradit ću svoju 
Crkvu. Svi su odreda čestitali zboru: »Sjajno ste se sjetili, 
niste mogli bolje...« - Ima naime momenata kad ustaljeni po- 
grebni običaji svojom turobnom težinom ne odgovaraju. Ima 
naime krasnih triumfalnih smrti, ima sporovoda kojima prista- 
ju uskrsna zvona. 

Refleksijama o zvonima kao simbolu ljudskih srdaca 
završava životopis Petra Barbarića, nadodano je još samo po- 
glavlje »Čudne se stvari događaju«. 

A nama svima neka Petar Barbarić izmoli kod Boga da 
naši životi ne odjekuju čovječanstvom kao prepukla ili za- 
blaćena zvona. 

Zagreb 8. rujna 1984. 

Pisac 

UMJESTO UVODA 


Prvo je izdanje ovog životopisa izišlo u Zagrebu 1967. godine 
pod naslovom »Zvona Velike subote«. Naša ga je katolička 
javnost rado prihvatila. Zamoljen od sadašnjeg vicepostulatora 
u radu na službenom proglašenju Petra Barbarića blaženim, aut- 
or se nakon deset godina u jednom invervjuu osvrnuo na post- 
anak i sadržaj toga svog djelca. Intervju je objavljen u »Đako- 
vačkom Vjesniku« 11/1977. pod naslovom »Vjera u našeg 
čovjeka«, a prije toga je objavljen na Hrvatskom programu ra- 
dio Vatikana. Tu autor kaže da bi za novo izdanje napisao nov 
Uvod i oštrije ga osvijetlio psihološki. Čini se da bi za tu 
zadaću bio vrlo prikladan sam intervju. Evo ga zato u cijelosti. 

Što vas je potaklo da pišete »Zvona Velike subote« ? 

Kao student teologije 1951. sastavio sam i čitao na jednoj 
priredbi priču »Zapisci iz logora«, zamislivši svećenika u logoru: 
poslije njegove smrti nađeni su dijelovi njegova logoraškog 
dnevnika. Pod dojmom te priredbe o. Karlo Grimm, provincijal, 
dao mije zadatak da u istom stilu napišem kratak džepni životopis 
Petra Barbarića na temelju velikog životopisa, napisanog od o. 
Miroslava Vanina. Kao tipkani rukopis čekao je taj životopis do 
1966. uoči sedamdesete obljetnice smrti Petra Barbarića. 

Naslov sam naknadno dao kao simbol svega sadržaja, jer 
je Petar Barbarić umro na Veliki četvrtak, a pokopan je na Ve- 
liku subotu poslije dopodnevnih obreda kako se u ondašnjoj li- 
turgiji slavila Velika subota. 


11 


Kad ste prvi put upoznali Petra Barbarića? I što vas se u 
njegovu liku osobito dojmilo? 

Od 1932. do 1940. boravio sam u Travniku i svršavao 
gimnaziju u istim prostorijama u kojima je živio Petar Barba- 
rić. Zarana sam pročitao njegov prvi hrvatski životopis, napi- 
san od o. Puntigama koji je bio prezes kongregcije i osobno 
poznavao Petra. O Barbariću mnogo sam toga čuo u nagovori- 
ma i propovijedima. On nam je kao sjemeništaricima bio 
oličenje onog najboljeg što smo primili u sjemenišnom odgo- 
ju. Bio sam pod dojmom njegova utjecaja na druge mlade 
ljude izvan naše domovine. Nijemac Josef Engling (+1918), 
uzor mladić Palotinske družbe u Schonstattu, isto kandidat za 
oltar, uzeo je sebi za uzor na prvom mjestu Petra Barbarića. O 
Jakob Gemmel, Dl, moj profesor etike i teodiceje u filozofiji 
na Jordanovcu, u svoje vrijeme urednik poznatog isusovačkog 
znanstvenog časopisa »Skolastik«, pričao mi je daje život Pe- 
tra Barbarića na njemačkom i njega potakao u mladosti da 
postane svećenik i redovnik. 

Petar je »svetac svakodnevlja«, kao uzor dohvatan i bliz: 
ništa kod njega ne strši kao izvanrednost, a teško možemo 
sebi zamisliti psihički zdravijeg mladića. 

Koje su po vašem mišljenju glavne odrednice duhovnog 
lika Petra Barbarića? 

Svojom širokom i zdravom duševnošću primio je u svoju 
dušu sve dobre utjecaje roditeljskog doma i dječačkog sjeme- 
ništa u Travniku. Sretao je i loše utjecaje, ali je bio samosta- 
lan. I ja sam bio 8 godina u sjemeništu i kasnije radio 13 godi- 
na u dječačkom sjemeništu u Zagrebu što kao duhovnik, što 
kao profesor i glazbenik. K tome treba dodati godinu dana du- 
hovništva u dubrovačkom sjemeništu. Doživio sam u osam 
navrata utjecaj tromjesečnih praznika i uspone kroz školsku go- 
dinu u sjemeništu. Danas se stavlja u pitanje odgoj u domovi- 

ma, internatima i sjemeništima kao da život »u svijetu« bolje 
formira čovjeka. Ističe se artificijelnost te institucije. Sjećam se 
sa studija psihologije kako je jedan kolega, student psiholo- 
gije, koji je već radio po internatima, dao statistički porazan 
izvještaj o odgoju u internatima. Stoji da slabo vođeni interna- 
ti bez selekcije mogu postati kvarilištima omladine. To isto 
vrijedi i za slabo vođena sjemeništa. No i škola je umjetna in- 
stitucija, pa bi i nju trebalo staviti u pitanje. Pa i sama obitelj, 
osim onoga što je Bog u nju stavio, prepuna je artificijelnih 
dodataka kulture i civilizacije. Za slobodna čovjeka nema apso- 
lutno pozivitnog ambijenta iz kojega bi morao izaći dobar. 

Petar Barbarić životna je obrana i opravdanje odgoja u sje- 
meništu koje je dobro vođeno. Može se pratiti blagoslovljeni 
utjecaj sublimiranog lika žene kroz pobožnost BI. Djevici Ma- 
riji i lika Bogočovjeka kroz pobožnost Srcu Kristovu. Marijina 
kongregacija odlično je mikrosociološko sredstvo u obradi za- 
jednice kao zajednice. Kod Petra možemo sve to pratiti s div- 
ljenjem do kakve je psihičke i kršćanske veličine i zrelosti 
došao taj mladić rješavajući najteža životna pitanja seksulanos- 
ti, erotike, društvenosti i školskog rada te konačno smrti u 
mlade dane. Jedva da se u povijesti kršćanske duhovnosti može 
naći eklatantniji primjer sjemenišnog sveca. U tome mu je naj- 
bliži sveti Dominik Savio. Sveti Alojzije, sveti Stanko i sveti 
Ivan Berchamans došli su u novicijat već kao mladi sveci u 
kasnijim godinama. Kod Alojzija i Stanka osjećamo izniman 
Božji utjecaj. Kod nijedog od njih ne možemo kao kod Petra 
pratiti rast iz godine u godinu kroz osam godina gimnazije 
»the making of a holy young Man« (genezu svetog mladića). 

James Joyc napisao je biografski roman »Portrait of a 
Young Man« (Portret mladog čovjeka). Taj glasoviti romanop- 
isac opisuje svoju mladost upravo u isusovačkom kolegiju. 
Razvio se intelektualno i umjetnički, ali je kao ličnost prije 
neuspjeh nego uspjeh isusovačkog kolegijalnog odgoja. Prepo- 
ručio bih usporedbu ova dva životopisa, odnosno životopisa i 
biografskog romana. Petar Barbarić pobjednik je na svim linij- 

ama, a ovaj drugi poražen na svim linijama osim u artističkom 
smislu. 

Konačno, Petar je skoro nas suvremenik, nije barokiziran, 
nisu izostavljene pogreške, posjedujemo ga autentičnog u borbi 
i usponima. 

Kako sada gledate na svoju knjigu pisanu prije toliko go- 
dina dok ste i vi bili još dosta mlad? 

Da, bilo mi je 29 godina kad sam ga pisao, a 44 kad sam 
ga uz samo male izostanke posljednji put uredio za tisak. Sad 
mi je 56 godina. Jedanaest godina nisam otvorio te knjižice. 
Sad kad ste mi ponudili intervju, ponovno sam je na dušak 
pročitao i ne stidim se priznati da sam se borio sa suzama 
čitajući opis posljednjih dana i smrti dragog Pere. Zadovoljan 
sam s tim djelom, ne stidim ga se. Što više, u novom izdanju 
ne bih ni slovca mijenjao osim jedne-dvije tiskarske pogreške, 
samo bih napisao nov uvod i oštrije bih ga osvijetlio psiho- 
loški. Kao psiholog s dugom praksom savjetovališta i 
svećeničkog rada, sada Petra više cijenim i više mu se divim 
nego u svojoj 20. godini. 

Kad ste već spomenuli vašu struku kao doktora psihologije, 
što vi kao psiholog osobito zapažate u Barbarićevu razvoju ? 

Ma, Pero je divan, psihički zdrav zdravcat, »kemgesund«, 
što bi rekao Nijemac. Pod lupom dinamičke psihologije koja 
proučava motivaciju čovjeka iza paravana obrambenih mehaniza- 
ma, Petar je genij afektivne i društvene zrelosti. Šteta što taj 
čovjek nije stupio na arenu odraslog života kao apostol, nego je 
umro u 23. godini. Afektivna zrelost nije stvar dobi, nije plod 
»naturae«, nego »culturae«. Ima staraca po dobi koji su kao 
ličnosti ruševine, a ovaj mladić postigao je iznimnu zrelost. 

Čovjekova zrelost očituje se u mreži društvenih odnosa. 
Sa psihološkog stanovišta Petar je Barbarić jedinstven primjer 
svojim utjecajem na razredni kolektiv. U trzavicama i sukobi- 

ma, što ih odgojitelji nisu mogli riješiti, on je svojom zre- 
lošću i razlozima preokrenuo u više navrata čitav razred. Bez 
tužakanja i pomoći uprave, on je iz sredine kolektiva, ostavši 
strogo u njemu, poveo čitavu zajednicu novim putom. U nijed- 
nom životopisu mladih svetaca nisam naišao na takvo šta, ili 
nije bar prikazano. 

Što poručujete svećenicima s obzirom na ovog uzornog 
hrvatskog sjemenistarca? 

Pitanje je jako široko, te sam u neprilici što bih izdijelio 
iz mnoštva toga što mi ovaj čas pada na pamet. . . Eto, svega ne 
mogu izreći. Prvo mi pada na pamet: Petar Barbarić nadahnjuje 
nas da vjerujemo u našeg hrvatskog čovjeka. Povijesna patnja 
stvorila je u hrvatskom narodu duboku katoličku tradiciju. Ona 
se danas gubi pred urbanizacijom i trkom za standardom. Po- 
sebno Hercegovcima, zablještenim njemačkim standardom, on 
bi mogao pomoći da opet počnu cijeniti hercegovačko kato- 
ličko poštenje. 

Pero je jednako divan plod obiteljskoga kao i sjeme- 
nišnog odgoja. Sjemenište je nemoćno ako nema kršćanskih 
obitelji, ono samo nastavlja djelo kršćanskih roditelja. Ako 
presahne obiteljska molitva, ako TV, balet, klavir i violina, 
engleski, francuski i njemački istisnu molitvu i vjeronauk, 
neće više biti Petru sličnih mladića. A Pero je sve ujedinio u 
skladnu cjelinu, ništa nije izostavio: igrao se, planirao, kao tur- 
ist propješačio Hrvatsku od Požege pa kroz Bosnu i Hercegovi- 
nu, bavio se glazbom, naučio sam lijepo talijanski, u školi nje- 
mački, latinski, grčki... Ni u čemu on ne zaostaje pa je za 
mlade predragocjen uzor koji imponira i kao čovjek, a ne samo 
kao svetac. Na vjeronauku uz ostale velikane kako bismo smje- 
li izostaviti ovog našeg mladića koji je začarao mnoge izvan 
domovine? Kad nam gaje Bog dao, ja mislim da bi bila prava 
grehota da ga svaki kateheta temeljno ne obradi sa svojim kate- 
hizantima. 

TKO JE PETAR BARBARIĆ? 


Umro je u 23. godini života na Veliki četvrtak 15. travnja 
1897., a živio je krasnim životom. Stavljaju ga u niz mladih 
svetaca kao sv. Alojzija, sv. Stanka i sv. Ivana Berchmansa. U 
Rimu kod Svetog Oca započet je posao da bi ga proglasili 
blaženim i, ako Bog htjedne, jednom i svetim. Dok se ovako 
za njega vodi posao oko beatifikacije, ide mu naslov »sluge 
Božjeg«. Tako bi jedan nas čovjek, sin kršne Hercegovine, 
dospio među uzore cijelom čovječanstvu. 

Za uzor stavila bi ga sv. Crkva. Ona ima od svog osni- 
vača dar nepogrješivosti u objavljenoj nauci. »Idite, dakle, i 
učinite mojim učenicima sve narode; krstite ih u ime Oca i 
Sina i Duha Svetoga i učite ih da drže sve što sam vam zapo- 
vijedio. I, evo Ja sam s vama u sve dane do svršetka svijeta.« 
(Mt 28, 19-20). »A Tješitelj Duh Sveti koga će Otac poslati u 
moje ime, on će vas učiti sve i podsjetiti na sve što sam vam 
govorio « (Iv 14,26). »I ja ću zamoliti Oca, i on će vam poslati 
drugog Utješitelja da ostane s vama dovijeka« (Iv 14,16). »A 
kad dođe taj Duh istine, on će vas voditi u svu istinu /« (Iv 
16,13). 

Sam Bog je suradnik Crkve i suodgovoran za sve što 
Crkva neopozivo odredi u svojoj službi naučavanja objavljene 
Kristove nauke. Pa i sam autoritet dan Crkvi zahtijeva neza- 
bludnost. Bog je bio dužan da je učini takvom ako joj je dao 
toliki autoritet uz tolike prijetnje za one koji ne bi prihvatili 
njezina naučavanja. »Idite po svem svijetu i naviještajte 

evanđelje svemu stvorenju. Tko uzvjeruje i pokrsti se, spasit 
će se, tko ne uzvjeruje, osudit će se« (Mk 16, 15-16). »Tko 
se vama pokorava, meni se pokorava; tko vas prezire, mene 
prezire; a tko mene prezire, prezreo je onoga koji je mene 
poslao« (Lk 10,16). 

Apostolskom zboru s Petrom kao glavom rekao je Krist 
Gospodin: »Što god svežete na zemlji, bit će svezano i na ne- 
besima i što god razriješite na zemlji, bit će razriješeno i na 
nebesima« (Mt 18,18). Pejtru osobno rekao je Isus: »Ti si Pe- 
tar (= stijena), i upravo na toj stijeni sagradit ću svoju Crkvu, 
i vrata je paklena neće nadvladati. Tebi ću dati ključeve kra- 
ljevstva nebeskog, i što god svežeš na zemlji, bit će svezano na 
nebesima, i sve što razriješiš na zemlji, bit će razriješeno i na 
nebesima« (Mt 18,18). Poslije uskrsnuća Petru je i podijeljena 
ta obećana vlast: »Pasi jaganjce moje..., pasi one manje ovce 
moje. . ., pasi ovce moje« (Iv 21, 15-16; pokušao sam vjerno iz- 
raziti razlike grčkog izvornoga teksta: arnia, probatia, probata). 

Ta vlast dana je u svrhu propovijedanja Isusove nauke u 
konačnom definiranom obliku i zato je ograničena samo na to. 
Crkva često postupa disciplinski pa zabrani neosnovane doktri- 
nalne kombinacije koje su se počele širiti i unositi zabunu u 
Crkvu. Ne želi time izreći konačan sud, nego čuva svoje stado 
od štetnih i preuranjenih postupaka. Često te disciplinske 
mjere izda koje rimsko sudište, a ne sam papa. 

Do IV. stoljeća samo se mučenici štuju u liturgiji. Sv. 
Martin (316-397) prvi je nemučenik štovan u liturgiji. A prva 
službena kanonizacija iz Rima istom je sv. Urlicha iz Augsbur- 
ga 993. godine. Papa Urban VIII (1623. izabran za papu i vla- 
dao do 1644.) odredio je današnji postupak koji je prije pretje- 
rano strog nego blag. Prema tome kanonizacije kroz povijest 
nemaju isto značenje. S najviše svijesti i s najviše autoriteta 
čini to Crkva poslije pape Urbana VIII. 

Danas je proglašavanje svetaca konkretno naučavanje Kris- 
tova ideala svetosti. U tome, što je Kristova nauka o svetosti, 
Crkva je nepogrješiva. Historijske činjenice svečeva života su 

izvan objavljene nauke. Procjena tih činjenica opet ulazi u dok- 
trinalni zadatak crkve. No Crkvi je mnogo stalo do toga da i 
povijesne činjenice budu sigurno ustanovljene. Stoga se sve iz- 
vanredno savjesno ispituje, a svjedoci moraju položiti zakletvu 
pred Bogom. 

Ni to Crkvi nije dosta: ona traži Božju potvrdu u dva si- 
gurna čuda. Time, istina, nisu isključene historijske pogreške, 
jer Božja potvrda po čudu potvrđuje u cjelini da je taj i taj 
čovjek zaista Božji miljenik, a ne da je sve historijski točno 
ustanovljeno, jer ljudsko svjedočanstvo, kraj sve zakletvom 
potvrđene iskrenosti, ostaje ljudsko svjedočanstvo. Stoga 
Božja potvrda po čudu više daje nego sav proces ispitivanja 
prije proglašenja blaženim ili svetim. 

Kod proglašenja blaženim Crkva se još ne kani konačno 
odlučiti, nego samo dopušta liturgijsko štovanje u nekim bi- 
skupijama. Za konačno neopozivo proglašenje svetim traže se 
još dvije nove Božje potvrde na zagovor toga blaženika. 

Ni poslije pape Urbana VIII nisu sve kanonizacije jednake. 
Za svaki slučaj treba poznavati kojim je načinom došlo do kan- 
onizacije, tj. do uvršatavanja u »kanon« = popis liturgijski 
štovanih svetaca. I danas još Crkva koji put samo potvrdi 
štovanje sveca od davnine štovana, za koga se historijski proces 
ne može više obaviti, a njegov kult koristi kršćanskom puku. U 
takvim je slučajevima siguran samo moralni sud daje svetački 
lik, kako se pamti o tome čovjeku, zaista uzoran po Kristovoj 
obavljenoj nauci. Historicitet toga života ostaje problematičan. 
Tako je u naše vrijeme papa Ivan XXIII, po struci povjesničar, 
odobrio da se skine iz popisa svetih sv. Filomena, jer je historij- 
ski vjerojatnije da nije postojala nego da jest. Sud Crkve o njezi- 
nu životu ostao je i danas ispravan: crte toga lika odgovaraju 
Kristovoj nauci, samo je prodrman historicitet toga lika. 

Ima čak i sigurno legendarnih svetaca. Njihov kult uveden 
je prije strogih propisa pape Urbana VIII. Crkva ih još ne ukida 
jer im je kult rasprostranjen i služi promicanju Kristova ideala 
svetosti. Time što je jedno ime u katoličkom kalendaru, još ne 


znači daje histroijski sve sigurno. Mislim da će zadnji biti up- 
ravo književnici koji će prigovoriti Crkvi što tolerira stanovit 
broj uspjelih romana u liturgiji. Oni će čak s ponosom reći da 
su njihovi romani često uspjeliji poticaj na dobro nego točne 
historijske biografije. Neki će dodati da su njihovi romani 
potpuno historijski, samo su pojedinosti pokupljene iz biogra- 
fija i autobiografija mnogih ljudi. Nisu važna imena i mjesta, 
nego ideje i emocije. 

Petar Barbarić, skoro naš suvremenik, neće moći biti 
uvršten u popis ugodnika Božjih kao lik iz davnih vremena, 
obavijen u maglu, njega će Crkva proučiti po svojim neo- 
bično strogim zahtjevima. Po tim se propisima 40 godina 
poslije smrti nije smio započimati nikakav službeni proces. 
Crkva je željela da se uspomena na sveca podvrgne koroziji 
zaboravi, da ta uspomena izdrži promjenu jedne generacije. 
Zato je službeni proces o Petru Barbariću mogao započeti tek 
1937. Dijecezanski proces već je završen i dokumenti su pre- 
dani u Rim. 

Proces sluge Božjeg Petra Barbarića započeo je po strogoj 
disciplini pape Urbana VIII, a nastavit će se po sadašnjim no- 
vim odredbama »Svete Kongregacije za slučajeve svetaca« iz 
godine 1983., u kojima se skraćuje rok čekanja na ciglih pet 
godina, ali su pooštreni zahtjevi historijskog ispitivanja. Rok 
je skraćen da vrijeme ne izbriše svjedočanstva očevidaca (testes 
de visu), a na svjedočanstvo po čuvenju (de auditu) primjenju- 
ju se kriteriji vjerodostojnosti pred crkvenim sudovima (»Nor- 
mae«, n. 9a, b, i n. 17). 

Kolika bi to bila korist za našu hrvatsku mladež kad bi je- 
dan naš čovjek zasjao kao od Boga i od Crkve odobreni ideal! 
koliko bi to pomoglo da svi mi što prije upoznamo pravu 
ljudsku veličinu! 

Sluga Božji Petar Barbarić poznat je u svijetu. Životopis 
mu je napisan na hrvatskom jeziku u nekoliko izdanja (ovo je 
peto), na njemačkom u dva izdanja, na francuskom, talijanskom, 
mađarskom i slovenskom jeziku. 

U zadnjim borbama koncem prvog svjetskog rata poginuo je 
našem Petru sličan mladić Nijemac Josip Engling. I za njega se 
radi da bude proglašen blaženim. On je sebi uzeo upravo našeg 
Petra Barbarića za uzor. U streljačkim jarcima zapadne fronte pi- 
sao je: »Pred nekoliko dana došlo mi je na pamet kako je lijepo 
moja nebeska Majka upotrijebila kreposni primjer svojih triju 
slugu: Barbarića, Coassinija i Gabrijela od Žalosne Gospe da me 
povede k savršenstvu. Još se dobro sjećam kako me je životopis 
Petra Barbarića potakao da budem vjeran u malim stvarima i 
marljiv u učenju i kako me ponukao da budem potpun Marijin 
zbornik« (Gabrijel od Žalosne Gospe proglašen je već svetim za 
pontifikata Benedikta XV., 1914-1922). Zanimljivo je da Petra 
Barbarića stavlja na prvo mjesto i posebno se zaustavlja na njego- 
vu utjecaju. 

Petar Barbarić toliko je poznat u stranom svijetu pa bi 
bila sramota da ga mi ne poznamo. 

PETROV ZAVIČAJ 


Podrijetlom je Hercegovac. Zavičajem mu vlada prkosan ka- 
men. Jedino se žilavo korijenje i nakostrušeni žbunovi usude 
opirati toj nemilosrdnoj vladi kamenja. Blage vode snijele su 
zemlju u doline i tu niče Božji blagoslov. Glavni je prihod 
kraja duhan. Hrane nema kod kuće, svijet je siromašan, mora 
trgovati za koricu hljeba. Radi duhana dobro je osjetio teret 
države, a u značaju ima i otprije od dugotrajnog turskog ropst- 
va strašnu otpornost i nepovjerljivost. Svijet je tu bojovan i 
ponosan, tvrde volje i žarka srca. Prave svoje misli krije dubo- 
ko, duboko... Teško gaje oduševiti, ali kad se zagrije gori kao 
požar i to dugo. Djece imaju mnogo. Hvala dragom Bogu! 

Petar Barbarić rodio se u Šiljevištima kod Klobuka, neda- 
leko Vitine i Imotskog. Škrta priroda i opor život pripraviše ga 
za život žrtve, za junaštvo u nutarnjim borbama s vlastitim 
željama i porivima. 

NJEGOV OTAC 


Krasan je čovjek bio Ante Barbarić. Bio je, vele, »slobodan u 
općenju s begovima, s biskupom i fratrom«. Svejedoče za nje- 
ga da je bio gostoljubiv, »učinio je milodara i ljubavi koliko 
troši jedna kuća,. . . nikad nije bio nikome na putu«. 

Ante je bio podosta imućan, a osim toga bio je kroz 20 
godina subaša, nešto kao upravitelj imanja, kod muslimana 
begova Kapetanovića. Ovi su begovi bili dobri hercego- 
vačkom puku i katoličkim svećenicima. Zato su dobili odlik- 
ovanje od cara i kralja Franje Josipa I, a jedno od samoga 
svetog oca Leona XIII. 

Ante Barbarić postao je subašom radi izvanredna poštenja 
i spretnosti u poslovima. Beg bi mu povjerio da nabavi koješta 
u Sarajevu. On je pokupovao stvari mnogo jeftinije nego je 
beg očekivao, a ipak mu je sav novac vratio.Beg mu je poklo- 
nio sav preostatak. 

Bio je vedar čovjek, spreman na šalu. I na umoru se šalio. 
Seljani ga poštivali i voljeli. Zvali su ga »Svitlica« i »Lisica«, 
jer je bio spretan i bistar. Bio je knez u selu. Nije htio preuze- 
ti te službe dok mu nisu globom zaprijetili, onda je primio. 

Nije bio lakom. Kod diobe zemlje zaorao je u svoje, nek 
bude više drugima. Dužnika je imao mnogo i nije ih gonio, jer 
mu nije bila sila. Ostavljajući na samrti sinu račune, rekao mu 
je: »Evo ti tefteri i računi! Ima mi ljudi puno dužnih. Ako 
sami donesu, uzmite. Ni u koga ne pitajte. Nakon moje smrti 
nemojte tužiti i ni od koga nemojte zapitati. Jeste li razumjeli? 


22 


Jeste li rauzmjeli? Jeste li razumjeli?« Pitanje je tri puta opeto- 
vao. On bi razgovarao sa svojim dužnicima i nikad da bi duga 
spomenuo, kao da ga i nema. 

Bog mu je dao 5 sinova i četiri kćeri. Bez škole je naučio 
čitati i pisati. Svoju obiteljsku dužnost da djecu odgaja, savjes- 
no je vršio. Večerom bi djeci čitao i tumačio katekizam, a onda 
se s njima razgovarao i šalio do molitve. 

Umro je taj vrijedni muž 8. ožujka 1905. preživjevši sina 
Peru za osam godina. 


23 


NJEGOVA MAJKA 


Majka je glavni djetetov odgojitelj. Ona ga uči osjećati i 
doživljavati. Dijete preslikava majčinu dušu. A kad u stari- 
jim godinama počne samostalno misliti i htjeti, nikad se ne 
može potpuno oteti onome što je u nj usadila mati kroz die- 
tinjstvo. 

Petrovoj majci ime je bilo Kata, a djevojačko Toljev. Pa- 
metna je to bila žena. Za mladih dana kao kmetova kći služila 
je u begova Kapetanovića i ondje naučila pripravljati jela za 
goste. Begova žena vrlo ju je voljela. 

Kao majka krasno je znala uskladiti strogost i ozbilj- 
nost s dobrotom i materinskom nježnošću. Petar o njoj veli: 
»Premda je bila jako dobra, ipak smo je se mi djeca bojala. 
Ona je držala u kući dobar red, jer oca često nije bilo kod 
kuće. Kad bi nam štogod zapovjedila ili nas ukorila, ne bi 
nam dala oboriti očiju, nego smo joj morali gledati u lice. 
Pa kad je poslije nadzornik pučke škole od nas isto zahtije- 
vao, tad sam se radovao i stao još većma štovati svoju maj- 
ku, zato što ona zna isto što i nadzornik. - Ako je tkogod 
imao biti išiban, sam je morao donijeti prut i pošto bi 
okušao, morao ga poljubiti. Nije nam bilo ni na kraj pameti 
da toga ne učinimo ili da pobjegnemo. Nije me stid priznati 
da me je mati kaznila, makar i rijetko, ja sam joj dapače 
zahvalan. Jer ne uzgaja li se dijete već kod kuće dobro, 
teško će mu biti kasnije slušati, veoma teško, a to je meni 
sada posve lako.« 

»I u kršćanskom nauku poučavala me je mati. Dobro još 
pamtim, kako mi je tumačila 12 članaka vjere. Osobito mi je 
živo opisala uskrsnuće mrtvih: Kada duša ostavi tijelo - govo- 
rila je ona - žao joj je što ga ne može povesti sa sobom, ali 
kad mrtvi uskrsnu, onda će spašena duša veselo pozdraviti 
svoje tijelo i kazati mu: dođi, drago tijelo moje! Ti me nisi na- 
velo na grijeh, ti si se sa mnom mučilo i borilo, sad ćemo se 
zajedno i radovati. A izgubljena će duša dočekati svoje tijelo 
strašno proklinjući: Ti si me zavelo na grijeh... Sve ovo pri- 
povijedaše mi majka veoma čuvstveno.« 

Koliko je trijezna bila ta divna majka i kako je vladala 
svojim srcem, svjedoče djeca. Ona ne bi nikad kažnjavala isti 
dan da joj nestrpljivost i srdžba ne nadahnu odviše ljutine. 
Kažnjavala bi slijedeći dan: »Ti si meni, dite, skrivilo danas, 
sutra ću te izbiti.« Kakvu krađu znala je poravnati istom za 2 
sedmice, kad se mališ već primirio: Nitko nije saznao! Čekala 
je najzgodniji čas da izravna sa susjedima. Nije djeci davala 
brati ni vlastitog voća ni kukuruza prije nego sazori. Nek se 
djeca uče sustegnuti želje. 

Okolni svijet štovao je Kaju (tako su je zvali) jer je rado 
davala bijednicima i tako krasno odgajala. 

Pero se dobro okoristio majčinom duševnom snagom. U 
njega ćemo naći tu istu ozbiljnost, razboritost i blagost. E, 
majka, majka... Nitko nije u tolikoj mjeri sudbina djetetu kao 
dobra, pametna ili, ne dao Bog, loša i neozbiljna mati. 

MALI PERO, PASTIR 


Susjed uz kuću Barbarića priča: »Kad je Peri bilo 6 godina, 
stao ga natezati neki stariji drug, jer je nosio oko vrata veliku 
krunicu. I prekinuo mu je. Pero pokupio zrna i mirno otišao 
svojim putem. »Bože, miran li je i ugodan!« - govorile su ma- 
tere. A susjedovu sinčiću mati je često kazivala: »Šta nisi mi- 
ran ko Kajin Pero?« 

Pero je bio uredno i poslušno dijete, ne zato jer se od 
duševne sapetosti i preplašenosti ne bi smjelo oprijeti, nego 
zato jer je bio jak i trijezna duha. O tom svjedoči činjenica 
da su se djeca oko njega skupljala, rado ga imala: on im je 
pripovijedao, a oni slušali. Dok je bio među djecom, svađe i 
tučnjave nije bilo. Čudnovato, sam kamen oko njih, a sve 
mališani žarka srca i crnih očiju, a Perici tek 6 godina kao i 
njima! 

Drugove muslimane nagovarao je da pobožno izgovore: 
Isuse! Žao mu ih je bilo, jer je mislio kao dijete, da se oni ni- 
kako ne mogu spasiti, a opet je bio uvjeren: tko pobožno 
rekne: Isus!, taj ne može propasti. Kako je živa bila vjera u 
tom djetetu! Vjera bez djela mrtva je. A vjera koja rađa djeli- 
ma, sigurno je živa. U Perice vjera je već rađala djelima. 

Goneći stado na pašu - a to je bio do škole njegov zanat - 
mali Pero molio krunicu, dugu seljačku krunicu s tvrdim krup- 
nim zrnima. Najprije Gospinu, pa Isusovu (33 Očenaša u čast 
33 godine Isusova života i 7 Zdravomarija u čast 7 žalosti BI. 
Gospe i 3 Vjerovanja), a na koncu krunicu sv. Ante (13 


Očenaša i 13 Zdravomarija i jedno Vjerovanje). Gospinu je 
krunicu molio svaki dan. - Možeš dijete natjerati da pred tob- 
om moli, pa i da svaki dan moli, samo će onda za dugo zamr- 
ziti tu prisilnu pobožnost kojoj u nutrini ne odgovara nikakvo 
dublje doživljavanje, ali da dijete prepušteno sebi, kad je 
samo, moli krunicu, za to se hoće nešto više: neko uvjerenje 
ili nešto slično. Pero je naslutio da se u krunici nalazi nešto 
veliko i lijepo. Osjetio je to dok je širokih očiju gledao majku 
kako se uozbiljila, upokojila i razblažila prebirući tvrda zrna. 
Taj će se doživljaj kasnije rascvasti u uvjerenje. 

Pero nije bio neko zalutalo stvorenje, neobično dijete. 
Znao je skriviti kao i sva druga djeca. U Hercegovini jako paze 
da stada ne zalutaju u kvar. Seljak zna tuđu stoku sebi dognati 
i ne vraća je dok mu ne dadnu odštetu. I Peri odoše koze u 
tuđe. Vidjela susjeda, pa rekla ocu. 

- »Petre, gdje su ti koze?« - »Ja slagavši - priča on sam 
- reknem: Gdje i obično.« - »Je li tako?« - »Jest!« - odgovo- 
rim ja. Tada me otac pograbi te po zasluzi čestito propuca i 
naloži da smješta pođem tražiti koze. Ja se plačući odvučem, a 
putem stanem moliti krunicu sv. Ante da nađem koze. Pa gle! 
za koji čas koze mi same dođu ususret.« 

Sveta vjera, dragi Bog, Gospa, sv. Ante... vladali su ob- 
zorjem tog sretnog djetinjstva u Božjoj prirodi među kozama i 
ovcama, a osobito među vjernim seljanina koji Boga priznaju i 
služe mu. 

ŠTA ĆE PERO BITI? 


Do onog vremena nije bilo po Hercegovini gotovo nikakvih 
škola. Nova ih je uprava stala odmah otvarati. Seljani triju župa 
Veljaka, Vitine i Klobuka svojim troškom podigoše školu, a 
svaka je kuća davala jednu forintu i tovar drva za uzdržavanje 
učitelja. Na toj se školi vijorila uvijek samo hrvatska zastava. 
Kasnije bosansko-hercegovačka vlada dokine tu povlasticu, pa 
seljaci ne htjedoše više donostiti za uzdržavanje. 

Prvi učitelj bio im je Tomislav Vuksan, dobar vjernik i 
vjeran Hrvat. Djeca su kod njega mnogo naučila. 

Putem u školu Pero je volio ići sam. Zašto? Da izmoli 
krunicu. Opet ta njegova krunica! Ili bi čitao knjigu. Inače se 
sasvim lijepo snalazio među drugovima i rado je među njima 
bio. No imao je svoj nutarnji svijet planova i misli pa mu nije 
bilo dosadno ni kad je bio sam. Često je drugove pomirio i 
branio slabije. Većinom su ga poslušali. Mlad čovjek, kad se 
ohladi, i sam vidi daje svađa i tučnjava bila nepotrebna. 

Pero, zašto ti uvijek moliš krnuicu? Eno, tvoja starija 
braća iz iste su kuće pa je ne mole toliko kao ti. Tko te je nat- 
jerao na krunicu? - Jedva da bi znao odgovoriti. Svakako daje 
u krunici našao nešto što je skladno odjekivalo i odzvanjalo 
njegovom nevinom dušom, pa je htio slušati tu zvonjavu iz 
daljine: zato je požurio kući da bude sam. 

Vjeronauk je Pero tako dobro znao da ga je župnik uzeo 
za pomagača kad je prije Uskrsa ispitivao i poučavao narod u 
kršćanskom nauku. 


Pero je u dvije godine svršio sva 4 razreda s izvrsnim usp- 
jehom. Takova đaka učitelj Vuksan nije imao. Pero je zavolio 
svog učitelja, dopisivao se s njim čitav život, gdje druga djeca 
brzo ohladne prema svojim učiteljima. 

Kad je Tomislav Vuksan čuo da je Petar umro, napisao je 
ovo: »Glas o smrti našeg dobrog Petra strašno potrese slabim 
mojim bićem. Ja sam velike nade i njega polagao. Koliko li bi 
bio uradio na procvat našeg roda, izreći se ne može! I s te je 
strane velik gubitak po one koje ostavi iza sebe. Nu s obzirom 
na to kako je kreposno živio i kako lijepo umro, po nas je veli- 
ki dobitak. Nedokučivi su putevi Božje providnosti! Nek se 
vrši volja Njegova! Takovo stvorenje puno djetinje ljubavi, od- 
anosi i zahvalnosti napram meni, uz onako kreposno življenje 
njegovo, ne mogu zaboraviti dok mi pod grlom kuca.« 

Poslije pučke škole Pero je otišao u Vitinu u trgovinu 
čestitom Anti Babiću. Evo, kako Peru opisuje jedan mlađi 
drug: »Bio je marljiv i okretan za posao. Viđao sam ga 
više puta. Stari Babić otiđe u kafanu i ostavi na njemu 
dućan, povjerljiv mu je bio. Bio je vrlo pobožan, ponizan, 
vrlo uljudan. 

Ponašanje je imao prema mušterijama^ kao dobro odgojena 
curica. Ja sam se ko dječak propitivao: Čiji je ono? - Zašto 
pitaš? - rekli bi mi. - Zato jer je lip i uljudan. - Ovuda mi nije 
ostao u očima lip u mladosti kao on. Francuski frizur je imao, 
što kod nas kažu na kefu. Lice mu je bilo blijedo i ružičasto. 
Nije bio potpuno razvijen, ali je faćao metar i osamdeset. Jer sav 
mu je rod visina.« 

Gazda bi ga posinio i ostavio mu dućan u baštinu, jer nije 
imao djece. Peru je veoma zavolio. Ali Pero je čeznuo za 
knjigom. Nije za nj bila trgovina. Pouzdavši se u svoj lijepi 
rukopis, pokuša postati pisarom u Ljubuškom. Na svoju ruku 
napisa molbu i odnese je nikom drugom nego ljubuškom pisa- 
ru. Ovaj omete Perin pokušaj. - Nema izlaza. Ali dobri Bog 
otvorio mu je svoje putove, koji su bili daleko bolji i daleko- 
vidniji nego njegovi. 

Travničko sjemenište počelo je primati đake, pa je otac 
Rektor otposlao na župnike i učitelje pisma nek mu predlože 
marljive i pobožne dječake koji bi se kroz osam godina srednje 
škole spremali na studij bogoslovije i na svećeništvo. Učitelj 
Vuksan sjeti se svoga Pere i stade mu tumačiti što je vanjski 
svećenik, jer prije nekoliko godina nije bio za to da bi postao 
»fratar« (franjevac). Petra je neki čudan žar spopao. Hoće! Rod- 
itelji su pristali. Tako je Pero našao stazu: postat će svećenik! 


UZORAN SJEMENIŠTARAC 


Velika dvokatnica, dugi svijetli hodnici, ozbiljni, a opet vedri 
redovnici u crnim talarima, stega i zapt, pa ono more đaka od 
prvog do osmog razreda učiniše na Petra dubok dojam. Njegov 
vjerski osjećaj prepoznao je u sjemeništu »Božju kuću«. »Moja 
obzirnost i moje poštovanje prema ovoj kući, prema star- 
ješinama i đacima, učini, te mi se je lako bilo naviknuti na 
kućni red. Sve mi je bilo uzvišeno, te sam bio spreman na sve. 
I ovaj dojam bio je trajan.« 

Poglavari otkriše u njemu veliko blago. Jedan otac rekao 
je Petrovu profesoru: »Kad pogledam vašega Barbarića, ne 
znam kakovo me počitanje obuzimlje. To vam je pravi 
anđelčić.« Drugi njegov odgojitelj piše poslije Perine smrti: 
»Otkako sam se s njime upoznao, toliko sam se morao diviti 
žarkoj pobožnosti i iskrenoj čednosti njegovoj, da sam ga stao 
u srcu ne samo sve većma cijeniti nego upravo štovati kao pra- 
vog ugodnika Božjega.« 

Petar se brzo uživio u sjemenišni život jer mu je duh bio 
snažan, navikao na stegu i svladavanje. Već u nižim razredima 
stekao je bio velik ugled kod sviju. Njegov ondašnji odgojitelj 
veli: »Poradi zrelosti njegovih kreposti ja sam prema njemu 
gojio pravo poštovanje i strahopočitanje: nisam mu doduše 
toga napose pokazivao, no služio sam se njime u diviziji (odje- 
lu) kao svojom desnom rukom, a bilo je to na opće do6ro.« 

Na šetnjama išao je uz velečasnoga koji nije znao dobro 
hrvatski, pa je htio da ga Pero ispravlja. On bi to učinio tako 

obzirno i čedno: u odgovoru na pitanje rekao bi ispravno stoje 
Velečasni u pitanju pogrešno kazao. Sjemenišni je red savršeno 
obdržavao, upravo s nekom lakoćom. A nije to bio lak dnevni 
red: od 5 sati ujutro, kad sjemeništarci ustaju, pa do 8 i po, 
kad idu na počinak, u školske je dane neprestano ozbiljan rad i 
šutnja osim kod jela, između školskih sati, te sat poslije obje- 
da, od 4 do 5 sati popodne i nakon večere kojih pola sata. Up- 
ravo taj red i stega najviše odgajaju. 

Peri je do reda bilo stalo iz uvjerenja. On ga je trebao 
za ono veliko i lijepo što je izgrađivao u sebi. Odmah 
ispočetka osjetili su njegovi odgojitelji tu zrelost pa su ga 
upotrijebili za neugodnu dužnost da u njihovoj odsutnosti 
pazi na red. Da li je uvijek pametno odioznu službu nadzora 
prenositi na jednog đaka, drugo je pitanje. Petru nije bilo 
drago, ali je prihvatio iz posluha što se od njega tražilo. 
Neka kratkovidna kolegijalnost i ovisnost o mišljenju onih 
neozbiljnih, koji su obično najglasniji, nije za Peru bila mje- 
rilo. On nije robovao javnom mišljenju razreda. Prijavljivati 
druge protivilo se njegovu značaju, ali ako bi vidio da netko 
nema za red nikakva osjećaja i da druge pomoći nema, javio 
bi ga poglavarima na njegovo dobro i dobro cijele zajednice. 
Otkud bi vijoglavci i nemirnjaci imali pravo da sve oko 
sebe teroriziraju i da ih sada iz kolegijalnosti nitko ne smije 
prijaviti. Kakav slab značaj ne bi javljao, a još slabiji značaj 
javljao bi što više da se ulaska višima. Općenito je priznanje 
njegovih sudrugova da on malenkosti nije nikad javljao i 
nikad da sebe obrani. Zato i nije postao omražen, kako to 
često biva, ako netko traži svoju afirmaciju. 

Pod odmorom igrao je kao i svi ostali. Nije bio odviše 
spretan, ali ni potpuno nespretan. Osrednji igrač. Ali se 
osjećalo nešto drugo: on je središte igre, središte pozornosti. 
Magnet. Najburniji pljesak bio je kad su Barbarića pogodili ili 
kad je on dobio igru. Sve sociogramske silnice okretale su se 
prema njemu kao najsređenijoj i najjačoj ličnosti. Žar igre nije 
ga nikad bacio iz kolotečine. Njegov odgojitelj ne sjeća se da 

ga je ikad zatekao odviše uzrujana i nestrpljiva, on je više 
uživao u ljudima i primjedbama nego u rezultatima. 


Prvi u radu 


Možda i nije bio najnadareniji u svom razredu. Svakako nitko 
nije umio onako se sabrati i prionuti uz knjigu kao on. U školi 
je bio bez sumnje najbolji. Kad bi profesor počeo: »Najbolje je 
zadaću izradio...«, to bi se sa svih strana unaprijed čuo šapat: 
»Barbarić!« Profesori upravo s prizvukom nevine zlobe i stroži 
bili prema njemu. Ma, uvijek gotovo bez pogreške i to lijepo 
čitljivo napisano! Ipak jednom nađe profesor krupnu pogrešku. 
Uprvo mu drago bilo. Kad tamo, svi drugi još više po- 
griješili, tako daje njegova zadaća opet bila najbolja. 

Malo je bilo zavidnika, jer je svako osjećao da je prizna- 
nja zaslužio, a nije ih tražio niti je o njima govorio. Većina ga 
je susretala s nekim počitanjem, najviše radi njegova značaja i 
skromnosti. Pero je imao svoje izgrađene stavove. Natjecanje 
među učenicima potiče na rad, ali može iskvariti značaj da se 
razvije egocentrična ličnost. Pero je znao što su darovi Božji, a 
što je njegova zasluga, pa se nije klanjao ni svojoj ni tuđim 
veličinama. Goethea su neki pred njim u zvijezde kovali: 
»Zasluge Goetheove počinju ondje - odgovorio je on - gdje je 
počeo svoje darove upotrebljavati za ono za što ih je Bog nje- 
mu dao.« 

Bila je to nepatvorena krepost. Evo, šta pričaju drugovi iz 
sjemeništa: »Dobro se sjećam Petra, koji je bio dva razreda preda 
mnom. Svi smo ga štovali; i njegovi drugovi u razredu, i oni 
stariji i mi mlađi. Bilo je u travničkom sjemeništu đaka koje 
smo nazivali »svecima«, ali nam nisu baš dragi bili. Neki su se 
od njih sablažnjavali nad svakom sitnicom, drugi su mislili da i 
najmanju pogrešku druga treba prijaviti prefektu, neki su opet 

držali da sva pobožnost stoji samo u molitvi i u tom da nagnu 
glavnu nastranu. Petar nije bio takav svetac. I njega smo često 
nazivali svecem, ali ne porugljivo, nego s nekim počitanjem. On 
je bio pravi drug, ljubezan, neukočen, otvorena pogleda... Uza 
svu svoju ljubeznost bio je ozbiljan, no ta ozbiljnost bila nekud 
ugodna. Njegova je pobožnost bila iskrena i prirodna. Uza sav 
svoj talent i odlično napredovanje u nauci, bio je skroman i po- 
nizan. On bi se s drugovima slatko porazgovorio i ugodno 
našalio, ali su mu razgovori i šale bile uvijek čedne. Nikome ne 
bi palo na pamet da se pred Petrom malo nepristojno našali, jer 
smo znali kako se to ne slaže s njegovom svetošću.« Ovaj su- 
drug to naziva svetošću. Bilo je svetaca robustnoga temperamen- 
ta i ekstravertiranih koji su i sami pravili prilično smione šale. 
Svi se temperametni mogu dotjerati do svetosti i veličine. Iz na- 
vedenoga opisa osjećamo da je Petar bio profinjen te bi se 
možda, da nije ustrajno radio na sebi, razvio u previše povučena 
i plašljiva mladića. 

»Kao nadstojnik Marijine Kongregacije - nastavlja istil 
svjedok - Petar je davao kongreganistima bratske savjete, koje 
su drugovi primali bez prigovora i s pravim štovanjem... 
Sjećam se kako mije Petar uz ostale savjete preporučivao da se 
pri molitvi svladam te se klečeći ne naslanjam. Govorio mi je 
da se čovjek treba svladati ako hoće napredovati.« 

Samoodgojem razvio se u altruistu koji neprestano misli na 
druge. »Nije ga trebalo moliti. Čim je vidio da treba nešto doni- 
jeti, nešto istumačiti, on bi sam učinio... Mene bi ružio što ne 
učim... Jednom sam na kuglani išao onom daskom sa strane i 
pao sam nespretno i dobro se ubio (= udario). Tu je on bio prvi 
koji je dotrčao, pomogao mi i odveo me k bolničaru.« Jedan 
mališ došao istom u sjemenište. Ostali đaci još nisu prispjeli, 
Petar je već bio tu. O. Rektor povjerio mu je nek uputi novajli- 
ju. Kasnije ovaj priča: »Odmah sam dobio dojam da govorim s 
vrlo dobrim đakom kojeg treba slušati ne zato što je stariji, nego 
zato što je dobar«. Jedan drugi veli o njemu: »Vrlo sam rado 
išao s njime na šetnju; nikad nije bio dosadan u razgovoru.« 

Kolege su, kako vidimo, dobri promatrači. Po njihovim 
priznanjima teško možemo zamisliti ljepši i prirodniji značaj, 
zreo i prilagođen zajednici. Ujedno vidimo da bi bez po- 
božnosti toga čara nestalo. Petar se mogao razviti i u ponosita 
hladna oholicu i sebičnjaka, koga bi zajednica zamrzila. Ljubav 
o kojoj svjedoče njegovi sudrugovi nije nikako ona plitka pop- 
ularnost koju stiču komedijaši i zabavljači. Njih nitko ne uzi- 
ma ozbiljno i nitko ih ne poštuje. 


Pod reflektorom kolega i profesora 


Upotpunit ćemo još sliku o Petru kao đaku i sjemeništarcu iz 
svjedočanstva koja nam ostaviše njegovi drugovi i profesori: 
Poduzetan je bio. U početku 4. razreda počeo je učiti talijanski. 
Tako gaje dobro naučio daje pročitao Danteovu Divina Com- 
media (Božanstvenu Glumu) i gotovo je svu ispisao u hrvats- 
kom prijevodu. Pročitao je i krasni roman Aleksandra Manzo- 
nija »I promessi sposi« (Zaručnici). Na hrvatski je preveo s 
talijanskog životopis Hrvata Pavla Kolarića koji je u Rimu 
sveto živio i umro. Taj se prijevod čitao nekoliko puta u blag- 
ovaonici đacima. Sjetimo se svojih đačkih dana pa izmjerimo 
intelektualni raspon našega Pere. 

Poslije 5. razreda poduzeo je sa svojim prijateljem, onda 
svršenim osmoškolcem, putovanje Bosnom, Slavonijom i Dal- 
macijom. Iz Travnika odoše u Zenicu, u Žepče, pa do Doboja, 
Dervente i Bosanskog Broda. Odavle u Đakovo pa preko 
Našica u Požegu. Odavle odoše u Banjaluku. U Mariji Zvijezdi 
oci trapisti lijepo ih primiše. Tu se Petar ispovijedio kod jed- 
nog trapiste što latinski, što njemački, što hrvatski, a ispovjed- 
nik je bio Slovenac. »Bila je to, dakle, ispovjed u 4 jezika«, 
veli sam Pero. Odavle su krenuli u Jajce pa dalje u Dalmaciju. 
- Putem su razgovarali o svom budućem svećeničkom aposto- 

latu: Pomagat će jedan drugomu kao braća svećenici. Stotinu je 
nada i planova nicalo u ta dva mlada srca. Nisu bile samo praz- 
ne nade. Vidjet ćemo kako je Petar Barbarić već kao đak pod 
praznicima naveliko apostolski radio. 

Petar je imao sjajno pamćenje, a mnogo je čitao pa bi uvi- 
jek znao koješta pričati, osobito iz života svetih i velikih ljudi. 
Zazirao je od romana, osjećao je da nešto ruše u njemu i škode 
mu. Nije htio da mu mašta odviše otme maha i smeta u 
pobožnosti i ozbiljnom radu. Na putovanju po našim krajevi- 
ma, priča suputnik, da su svaki dan zajednički molili krunicu i 
nastojali da nikad ne izostave sv. misu. Pero je vodio o tome 
brigu. Kad bi razgovor presahnuo, on bi predlagao da izmole 
krunicu. 

U općenju s ljudima bio je vrlo fin. Putujući u Travnik iz 
Hercegovine, sjede u vlaku do nekog muslimana, ponudi mu 
od svoje lubenice i započe razgovor. Taj čovjek bio je dobav- 
ljač za vojsku. U Konjicu siđoše obojica, jer pruga nije išla do 
Sarajeva. Čestiti musliman pozove ga k sebi na kola pa u Sara- 
jevu k svojoj kući, brinuo se za njega kao otac, dobro ga nahra- 
nio da izdrži put do Travnika. 

Drugi put vraćali su se travnički đaci kući pa se navratili u 
gostionicu. Tu im nazdraviše uz govore neki njima nepoznati 
ljudi pozivajući ih na rad za narod. Petar ustane ispred svojih 
drugova, zahvali im se i održi im oduševljen govor što znači 
sv. vjera za naš narod. Taj govor spominjali su ti ljudi često i 
raspitivali se za govornika. Njegov najbliži prijatelj piše o nje- 
mu: »Cijelo mu je držanje bilo priprosto, otvoreno i pouzdano. 
Svaki mu kret, svaka riječ odavala je njegova plemenita svojst- 
va, mladića značajna. Prema svima uljudan i susretljiv, iskazi- 
vao bi starijima osobito počitanje. Uvijek mi je udarala u oči 
prijaznost, moglo bi se reći strahopočitanje s kojim je govorio 
sa starijim ljudima. Nas smo dvojica dugo prijateljevali i, 
premda sam bio samo nekoliko godina stariji od njega, nikad 
nisam opazio da bi se držao ravnim meni. Uopće on je svuda 
drugima davao prednost.« 

Da to nije bila tek plašljivost, i da bi se Pero mogao i 
drugačije razviti, neka nam pokaže i jedan čas njegove slabosti. 
Eno, u prvom razredu, dok još nije naučio dokle treba da ide 
svladavanje srdžbe, dobacio mu jedan drug u ljutini: »Krilonja 
jedan!« (Biva imaš uši kao krila, a imao je prevelike uške). 
Bili su to dečki od 15 i 16 godina. A moj ti Pero omjeri deliju 
šamarom iza ušiju, a kad se ovaj osovio, nije se Pero us- 
tručavao i po drugi puta zamahnuti. - U kasnijim godinama 
znao bi mu koji ljuti to doviknuti: »Klempo!«. Petar bi se 
samo dobroćudno nasmijehnuo, a to bi protivnika više upeklo 
nego da je vratio šilo za ognjilo. Već je vladao svojom 
srdžbom. 

Jaka je duha bio Pero, o tome ćemo se sve više uvjeriti. 

U KOVAČNICI BOLA 


Gospodin nas Bog oslobađa i odgaja svime što se zbiva u 
životu. Oslobađa nam srca nesrećama i gubicima. Mnogo toga 
samo je zato kušnja jer smo odviše navezani na stvari pa ne 
možemo bez njih. Nevolje nas oslobađaju i osvješćuju, kao 
kad oganj zažari kovaču željezo, pa mu on daje oblik koji hoće, 
tako i mi uz pomoć Boga Svemogućega, koji nam rasvjetljuje 
i snažni duh, udareni nevoljom, umekšani i oslobođeni suza- 
ma, možemo ostvariti viši oblik života. Onda možemo ostvari- 
ti one svoje najiskrenije želje, koje su kod velike većine ljudi 
dobre. 

Bog je rano uzeo Petrovo srce u tu kovačnicu bola, i ono 
se pokazalo jako, neobično jako. U 4. razredu odnese mu smrt 
baku i tri sestre, a onda nemilosrdno i dobru mamu. To je bilo 
odviše. Sv. Alojzije nije ni zaplakao kad su mu javili očevu 
smrt, toliko je kršćanski gledao na smrt te iza groba na vječni 
život. Ali drugo je majka i tri mlađe sestre na početku života. 
Hoće li Petar zaplakati? 

Svom duhovniku ocu Anti Puntigamu prizna: »Onda 
oćutjeh prvi put, i to na čudnovat način, koliko je možna mi- 
lost Božja. Što sam se više molio, to se i veća utjeha prelijeva- 
la u moje grudi, tako da mi ni suza nije potekla. Istom poslije, 
kad sam se povratio kući i vidio kako je sve pusto, navriješe 
mi suze na oči.« Svom ocu piše: »Već sam s dvije strane pri- 
mio crne glase da je naime mati umrla. Hvala Bogu, nek se 
vrši njegova sveta volja. Neki idu na počinak gdje ćemo se, 

ako Bog da, svi sastati, u vječno blaženstvo. Taj glas bijaše 
dakako težak udarac za srce, ali okrijepljen vjerom, da ćemo se 
opet sastati, nisam ni suze pustio. Samo mi pišite, molim 
Vas, što prije možete, kako je umrla, je li se ispovjedila i 
pričestila?« 

U jesen prošle godine, kad mu je umrla sestra Iva, pisao 
je ocu: »Ljubezni oče! Još Vas najsrdačnije molim za nešto i 
mislim da ćete drage volje učiniti. Uredite kuću tako da svako 
čeljade koje može otići u Kolbuk, ide svakog mjeseca na sv. 
ispovijed. Ta vidite kako se sve mijenja. Danas jesmo, sutra 
nismo. Pa ako se malko izgubi posla za to vrijeme, dok bi 
otišli na sv. ispovijed, to će dragi Bog stostruko nadoknaditi. 
Ja se dakle pouzdano nadam da ćete to učiniti. Molim Vas, 
prvom prigodom, kad mi budete pisali, pišite mi to, jeste li 
tako uredili. Upisao sam Vas u Glasnik presvetog Srca Isuso- 
va, koji izlazi u Sarajevu. Tu ćete naći utočište u Presv. Srcu u 
svojim nevoljama, kako ćete vidjeti kad budete čitali 
’Zahvalnice’, kako je Presv. Srce mnoge i mnoge uslišilo.« 

Malo pred smrt tješi svoga prijatelja Kelavu, kome je 
smrt zasjenila rodnu kuću: »Ti ćeš se još sjećati one moje kri- 
tične godine 1893., kad sam izgubio majku i još četvero kućne 
čeljadi. To je, mislim, dosta znatan udarac, osobito, kad se sve 
kratko dogodi, pak u jedan put tuga na srce navali. No, vjeruj 
mi, takovi udarci nijesu bez koristi, ja sam u tome hvala 
Bogu dobro prošao. Najviše sam utjehe našao u molitvi: što se 
čovjek više za takove žalosti moli, to mu se srce brže puni 
duhovnom utjehom, koja naskoro prevlada i onu osjetnu tugu i 
bol. Ali osobita korist, koja se u takvim prilikama može 
crpsti, jest da se čovjek utvrdi i time naoruža protiv budućim 
olujama koje ga osobito kao svećenika u svijetu čekaju. Često 
mi pane na pamet ona rečenica: Što vrijedi čovjek neiskusan? 
Zacijelo, ako ikome, a ono je svećeniku dužnost hrabro stupiti 
na bojno polje; a kako će se tu vladati, ako nije prije imao 
zgode da se u tom vježba? Uopće, iz takovih kušnja - koliko ja 
uviđam - dobiva se nešto muževno, a značaj se sve više jača. 

Ali bojim se, da mi ne rekneš: Ti si zašo u prodiku, ne mislim 
na to, brate, već ti jedino saopćujem misli kojima se ja tješim, 
nadajući se da će i tebe utješiti.« 

Ne bismo ništa zamjerili Petru da se isplakao radi gubitka 
majke i sestara i prije nego li je ugledao prazan dom. Što više, 
drago nam je da je tako volio svoju majku i sestru, da je znao 
cijeniti ono lijepo i plemenito što je Bog stavio u žensko biće. 
S druge strane s kolikom je energijom i dosljednošću iz- 
građivao u sebi svećenički lik: srce osjetljivo za sve tuđe boli, 
a tvrdo kao dijamant za svoje vlastite. 

Zar ne, jako je bilo to srce, ne bešćutno, nego jako od 
misli na Boga, Srce Kristovo i vječnost. 

NOVO DOBA 


Dječak prije razvojnih godina živi kao u nekoj priči. Gleda na 
svijet otprilike onako kako su ga naučili, radi uglavnom ono 
na što su ga privikli. Taj duševni svijet prije buđenja ličnosti u 
pubertetu može biti plemenitiji ili manje plemenit, siromašniji 
ili bogatiji, vjerniji stvarnosti ili nerealniji. O tome odlučuje 
majka, otac, kateheta, učitelj i pomalo sva okolina. 

U godinama razvoja zahvati mlado biće trostruki elan: 
elan tijela, on naglo raste; elan srca sa svim težnjama odrasla 
čovjeka i elan uma, umna bistrina dosiže konačni stupanj. Mla- 
dić se lomi u bujici novih jakih doživljaja da ne utone u nji- 
ma. Htio ili ne htio, on mora uzeti uzde u svoje ruke, i nitko 
se ne predaje bez borbe. Nitko taj posao ne može izvršiti mjes- 
to njega. Nebo i zemlja čekaju, svjetuju, mole se, a jedini Bog 
milošću iznutra i mladić odlukama vode posao. 

Ta borba zna biti teška kao i svaki početak, malenkost zna 
unijeti veliku zabunu, dok mladi čovjek ne ojača duhom i ne 
snađe se. Trostruki elan treba posvetiti, uščuvati i odgojiti. 
Nove životne struje treba upraviti u prava korita, uklopiti u ve- 
liku životnu orijentaciju. Svjetlo razuma treba upraviti prema 
konačnoj istini. Žar ljubavi treba orijentirati prema konačnoj 
Ljepoti. To svjetlo ne tme nijedno lijepo svjetlo upaljeno na 
svjetionicima ljudske kulture, nego im svima daje pravi smi- 
sao i konačno ispunjenje. Ta Ljepota ne tme nijednu ljepotu 
koju je Bog presuo po prirodi i po ljudskim bićima. Bog nig- 
dje ne smeta, njega upravo trebaju sve naše ljubavi da ne 

oplićaju i ne postanu kratkotrajne. Mi smo stvoreni za potpu- 
nu Ljepotu, a ne samo za djelomična ostvarenja, Ljubiti koje 
stvorenje bez obzira na vječnu Ljepotu, izgubiti slobodu duha 
zbog njega, značilo bi rasipati i slabiti svoje srce sposobno za 
mnogo veću ljubav. 

I Petar je došao pred taj zadatak. Osjećao je nemir i duši. 
Nestalo je skladnih doživljaja dječačkog dobra. Misli su se 
zaplitale. Osjećao je da u njemu sve buji i hoće se razliti na sve 
strane. Pero je bio jake i burne naravi, snažno je osjećao porive 
tijela. Tuži se na njih. U 7. razredu među razlozima, bi li stu- 
pio u red ili ne, navodi i ovaj: »U redu nisam izložen pogiblji- 
ma svijeta, osobito glede čistoće, protiv kojoj ćutim mnogo 
napasti.« 

I jaku je naklonost srca osjetio. Sam priznaje jednom 
svećeniku u sjemeništu: »Vama mogu kazati što sam iskusio 
gledom na prijateljstva u sjemeništu. Volio sam K. i B., ali 
me ljubav nikada ni u čemu nije smetala. Makar bilo sto K i 
sto B. u sobi, ja sam se mogao sabrano moliti kao da nema ni- 
koga. Ali prema jednom đaku pojavilo mi se u srcu drugo 
čuvstvo, Nije bilo nipošto zlo ili nečisto. Ali veoma rado sam 
s njime razgovarao, njegova blizina bila mije draža nego išta. 
Mislim da nije ni on ni itko drugi opazio da sam ga tako vo- 
lio. Ja sam se borio protiv tome osjećaju: išao sam često u ka- 
pelicu i molio bi. Gospu neka mi pomogne; obećao sam joj, 
da se neću s njime družiti. No ipak ga nisam izbjegavao. Kad 
sam se molio, smetala me misao na nj, te nijesam više mogao 
onako pouzdano bi. Gospi gledati u lice. Ali ja sam se molio i 
borio, i hvala Gospi, Ona mi je pomogla: najednom ostavi 
onaj đak zavod i svaka napast minu. Za ovu sam milost bi. 
Gospi uvijek zahvalan.« 

Poznata je činjenica, koju ustanovljuju ugledni eksperimen- 
talni psiholozi kao Elizabeth Hurlock (Adolescent Develo- 
pment, McGraw-Hill Bock Company. New York -To- 
ronto-London, 1949, str. 172.), koja sintetizira radove mnogih 
drugih, da se prvo erotsko nagnuće razvije prema osobi istog spo- 

la, kod dječaku koji i svojom motorikom i glasom slično djeluje 
kao djevojka. Nije to znak homoseksualnosti i abnormalnosti, 
nego stadij koji doživljuju i drugi izvan zatvorenih sjemeništnih 
zajednica. Konačno nijedna zavodska zajednica nije apsolutno 
zatvorena u vremenu i prostoru, a čovjekova mašta prelazi bez 
poteškoća sve granice vremena i prostora. 

Abnormalno je i patološki ako se sklonost u erotskom obli- 
ku fiksira tako da nikad nema ni interesa za osobe drugog spola. 

I naš Petar doživio je ovakovu erotsku zaljubljenost, pa 
je zanimljivo kako je snažno i energično reagirao, navikao je 
na mir duše i vlast nad sobom još u školi svoje krasne maj- 
ke i u školi krunice, konačno i u disciplini sjemeništnog 
života. Zato je sada to više osjećao nesklad i otimanje pori- 
va. Neiskusan odviše se uplašio, ali je brzo našao najprije iz- 
vana pravi postupak bez pretjeranostk neće se s njime družiti, 
ali ga neće ni namjerno izbjegavati. Čim je toga dječaka nes- 
talo iz zajednice, on je maštom toliko vladao da su sve 
poteškoće nestale kao zbrisane. Udivljenja je vrijedna ta Peri- 
na odlučnost da ostane čvrst i gospodar svoje nutrine. On je 
bio sposoban za veliku i potpunu ljubav, ali ne podnosi 
ropstva i nametanja. Veli jedan stari pisac: »Želiš li puninu 
mudrosti, sačuvaj u sebi dječački duh.« Njegovim grudima 
još se ne valjaju neobuzdani osjećaji. »Muževi s dječjim i 
djeca s muževim srcima - to su dječaci. Snažne, muževne, 
čiste, duboke mlade ličnosti, takove nazivamo dječacima«, 
veli opet jedan noviji pisac (Julius Langbehn). 


Bez okolišanja uvis 


Petar nije okolišao. Borba napola najteža je. »Srce svoje - veli 
on - moram otvoriti ispovjedniku svomu, on je mjesto Boga, 

s njime se imam posavjetovati, njega slušati, njemu iskreno 
sve svoje osjećaje i nagnuća kazati.« 

Petar je shvatio smisao mladosti: ona nije dana samo za 
uživanja, nego za junaštvo. Divno pripravljen dosadašnjim 
odgojem i osobnim radom, vodio je borbu za unutarnju slo- 
bodu na čitavoj fronti. »Volio je male žrtvice«, veli jedan 
njegov drug.« od najmilijih jela uzimao je najmanje, a kad 
su bile porcije, on bi ostavio najslasniji komadić na tanju- 
ru.« Kod molitve ne bi se naslanjao na sjedalo klupe. Poz- 
nam dobro nespretna klecala u travničkoj sjemenišnoj crkvi: 
bila su odviše unutra, te je prednja klupa upravo silila da se 
čovjek osloni odostraga na sjedalo. Ako je netko htio klečati 
bez naslanjanja na sjedalo, morao se neprestano naprezati. 
Petar je volio napor, tražio ga svuda. Nikad se nije naslan- 
jao dok nije posve oslabio za posljednje bolesti, pa su mu 
poglavari upravo zapovjedili da se ne muči. U moje doba, 
dok sam bio u istoj sjemenišnoj crkvi, svi su se redovno 
jednostavno naslanjali, te je taj način svladavanja izašao iz 
običaja. 

Zar će samo nevolja i razočaranje goniti mlada srca k ol- ! 
tarima prave ljubavi? Zar nema nikoga koji bi te snage poveo 
na pozitivan način? Ima. To je - »Majka lijepe ljubavi«. BI. 
Djevica Marija skupila je svu vrhunaravnu, moralnu i naravnu 
ljepotu u svom biću. U Nje je sve bilo upokojeno, nerasuto, 
ovladano, podređeno umu. Immaculata! neoskvrnjena! Na nje- 
zinu liku može se fantazija sublimirati, doživljaji transformirati 
i oplemenjivati. Mi smo ovisni o tijelu i inkarnacijama. Zato 
jedna nevina i disciplinirana djevojka i može u tim godinama 
djelovati na mladića kao pravi sakrament, i obratno, pobožan 
čvrst mladić na djevojku. I sam je Bog postao vidljiv, postao 
je događaj, utjelovio se, »da ne zalutamo od Riječi, vjerujući 
u tijelo, jer je Riječ postala tijelo« (Sv. Augustin). Božično 
predslovlje lijepo veli: »Jer je po tajni utjelovljene Riječi nova 
zraka Tvojega sjaja zasvijetlila očima naše duše: da se, dok up- 
oznajmeo Boga u vidljivom obličju, oduševimo ljubavlju za 

nevidljivim.« Gospodin je uzeo čistu Djevicu za majku. Zato 
nema boljeg sredstva da dignemo mlade duše do čistoće srca 
od pobožnosti BI. Gospi, na koju se sama od sebe nado vezuje 
pobožnost Presv. Srcu Isusovu. Nije to put samo za buduće 
svećenike koji će živjeti u celibatu za Božje kraljevstvo. Sub- 
limaciju kroz centralni kršćanski misterij, koji je misterij obi- 
telji, trebaju svi koji misle sklopiti trajan i sretan brak. Ako se 
veza među bračnim drugovima ne uzdigne do veze osoba, da 
ono ljudsko oplemeni i preobrazi ono što je samo tjelesno u 
obiteljskom životu, onda takav brak nije dostojan čovjeka i 
postaje rat dvaju požudnih egoizama i brzo završava u nevjeri i 
kidanju dječjih srdaca, ako ih uopće bude, i u kidanju ljubavi u 
srcima ženidbenih drugova. To, dakle, što doživljava naš Petar 
u ovim godinama, opći je ljudski problem koji se u raznim 
varijantama rješava na isti način: posvetom, humanizacijom i 
supematuralizacijom naše ljudske ljubavi. 

Petar Barbarić postao je oduševljen vitez Marijin i apostol 
Srca Isusova. Nije utekao u hladnoću, nego u konačni žar bez 
kojega će hladni ostati svi koji k njemu ne dođu, »Kralju i sre- 
dištu sviju srdaca«. 

GOSPIN VITEZ 


Na Blagovijest 1889. osnovana je u Travniku Marijina kon- 
gregacija. Marijina je kongregacija vjersko udruženje. Svrha 
mu je da se članovi posvete i da svaki poradi prema dobi, 
staležnu i položaju da se i sva okolina posveti. Posebno joj je 
sredstvo pobožnost bi. Djevici Mariji, Majci Gospodinovoj. 
Marijina kongregacija nastoji na taj način odgojiti ljude, osobi- 
to mladež, do pravog kršćanstva, kako je to lijepo izrazio gene- 
ralni tajnik sviju M.K. na svijetu, o. Mariaux D.I.: »Per Mari- 
am ad Sacratissimum Cor Christi Regis = Po Mariji do Presv. 
Srca Krista Kralja!« Vođa je uvijek svećenik, pomažu mu nad- 
stojnici i vijećnici koje biraju sami članovi. 

Marijina kongregacija ima časnu povijest od 400 godina. 
Konačno je potvrđena papinskim pismom »Omnipotentis Dei« 
1587., a rasla je postepeno s Družbom Isusovom. Isusovci su 
preko Marijinih kongregacija i kolegija zaustavili vjerski rasc- 
jep i prodiranje protestantizma u Njemačkoj (Mišljenje o. Duh- 
ra u djelu Geschichte der Jesuiten in den Landem deutscher 
Zunge). Godine 1939. prije II. svjetskog rata bilo je na 
čitavom svijetu 68.700 Marijinih zborova i u njima oko 6 mil- 
ijuna članova. Same Sjedinjene Američke Države brojile su 
preko milijun zbornika, a Brazilija oko 250.000. Samo 5 % 
vodili su isusovci, a 95% drugi. U mnogim zemljama episkop- 
at je izabrao M.K. kao najzgodniji oblik Katoličke akcije. 

Petar Barbarić odmah se javio u M.K. Primljen je u zbor- 
nike već u prvom razredu, što se rijetko dogodi. Na svečanom 

je primanju u crkvi izabrao bi. Djevicu »za svoju Gospodaricu, 
odvjetnicu i Majku«. Postao je vitez naše Kraljice. Ona će ga 
zagovarati kod Gospodina, Ona će mu čuvati Božji život mi- 
losti u duši, što gaje Ona pod srcem nosila. Zato je Pero Nje- 
zin sin ne samo metaforijski, nego po stvarnim vezama živi 
životom što gaje bi. Djevica začela. »Ne živim više ja, u meni 
živi Krist«, govori sv. Pavao (Gal 2,20). 

U 2. i 3. razredu petar je bio savjetnik u M.K., a u 4. 
razredu asistent. U 5. razredu izabran je za nadstojnika ili pre- 
fekta i vršio je tu službu do početka 8. razreda. Za nadstojni- 
ka nikad ne bi bio izabran tako mlad zbornik, nego najčešće 
sedmoškolac ili barem šestoškolac. Zašto su ga i stariji od 
njega birali kroz 3 godine redom za prvo mjesto? On je jedi- 
ni takav izuzetak u povijesti travničkih đačkih kongregacija. 
Zašto? Jer je bio Gospin vitez bez ljage i prigovora. Njega 
je grijalo pravo, upravo neobuzdano oduševljenje za Marijinu 
kongregaciju. Kakva je on bio značaja, najbolje ćemo vidjeti 
sada. Drugdje se sustezao, a ovdje je pustio maha bujicama 
svog srca. 

Prijatelju Petru Papcu, kad je ovaj bio primljen u M.K. 
bogoslova, piše: »Budući da sinci jedne majke domovine, uvi- 
jek željno očekivah, kad ćemo biti sinci ijedne nebeske Majke. 
Istina, i dosad mogosmo to reći, ali danas, kad te u duhu mo- 
trim pred likom premile nam Majke, tad te slušam, gdje izgo- 
varaš riječi: Eligo te hodie in Dominam, Advocatam et Ma- 
trem... ne mogu da ne uskliknem: Oh, sretni čaše, već si 
došao! O sretni sinko, u zagrljaju takve majke! Dijelim s tob- 
om čuvstva radosti i utjehe, što ti danas obuhvaća srce. Pro- 
matrajući danas tvoju sreću, videći te obdarena tolikim opros- 
tima, udružena u vjernoj četi nepobjedive Kraljice i slušajući 
riječi što ti ih danas odgovara premila Majka: Ego diligentes 
me diligo (Ja ljubim one koji me ljube), ne mogu da ne uskli- 
knem: Brate, iz dna srca ti čestitam! 25. ožujak neka ti za cje- 
log života u srcu ostane. Misao: congreganista sum, filius 
Mariae sum (zbornik sam , sin sam Marijin), nek te nikad ne 

ostavi. Ova će ti misao biti u tuzi utjeha, u pogibelji za- 
kloniš te, u borbi srčanost, u djelovanju okrepa, u potrebi 
pomoć.« 

U svibnju kitio je oltar Majke Božje u razredu, sastavljao s 
drugima stihove Gospi koji su anonimno izlazili na svibanjskoj 
ploči. Njenu je sliku često poljubio, uvijek mu je bila na stolu. 
v Svaki dan, ako nije bio bolestan, 6 puta je posjetio Gospinu ka- ; 
pelicu. Razlikovao je ove pohode od pohoda Svetohraništu. 


Virtuoz na krunici 

Molio je krunicu kao pravi umjetnik. Za vrijeme zadnje bolesti 
upitao ga o. Puntigam: »Pero, koliko misa slušaš na dan!?« - 
»Dvije, Velečasni, a kad primim sv. Pričetst, tri.« - »Pa zar ti 
to nije teško?« - »Nije, Velečasni, ta ja sjedim.« - »Ali molit- 
va?« - »O ne, jer ja molim krunicu, a osobito kod žalosne 
krunice čovjek ne može lako biti rastresen. Slike su tako žive, 
da me sasvim zanesu: Koji se za nas znojio krvavim znojem! 
Divne li slike! Koji je za nas bio bičevan! Moj Bog bičevan!« 
- »To je govorio - priča o. Puntigam - tako ganutljivo, te se 
njegove bijele jagodice zarumenjele, njegove umorne oči zakrij- 
esile, a slaba desnica i nehotice se uzdigla. Petar bijaše posve 
zanesen, kako sam ga rijetko vidio.« - »S takvom slikom«, 
nastavi tada Pero mirnije, »s takvim otajstvom mogu se lako 
dugo zabaviti; to me ništa ne umara.« - Prolazeći dugim sje- 
menišnim hodnicima, desna mu je ruka bila stalno u njedrima. 
Đaci su znali zašto: moli krunicu. 

Duboko oduševljenje za bi. Gospu i Marijinu kongregaciju 
preraslo je sve obzire, koji znadu mlade ljude upravo zarobiti. Za 
stvari kongregacije zauzimao se kao za svoju vlastitu. »Do nas 
stoji - govorio bi na vijeću - da li će seminarci biti valjani i do- 
bri. Kongregacija uvelike utječe na cijeli zavod, a njezino pogla- 

varstvo opet daje primjer u koji se manje više drugi ugledaju.« 
Na akademiji govorio je: »Otpočinuti, mirovati prije ćemo dok 
ovo sjemenište ne bude raspaljeno pravom iskrenom ljubavi pre- 
ma Sinu Tvome, dok ne bude prava utjeha, prava radost Presve- 
tom Srcu Njegovu, dok Gospa ne uzmogne reći o njemu: To je 
zaista rasadnik budućih po mojem srcu svećenika.« 

Svrha je Marijine Kongregacije u sjemeništu da odozdo 
djelujući u mikrosocijalnim odnosima stvori pravu atmosferu 
u kojoj će se očuvati zvanje, osobito pred navalama sjetilnosti. 
0 duhu u sjemenišnoj zajednici ne odlučuju samo poglavari 
odozgo. Oni su nemoćni prema apatiji i indiferentnosti zajed- 
nice koja se zatvara u se i živi svojim životom. Marijina kon- 
gregacija unosila je duh velikodušnosti, smisao za žrtvu, duh 
molitve i apostolata preko najboljih učenika koji su stvorili 
aktivnu jezgru na kongregacijskim satancima. 


Strateg u izboru zvanja 

Kao nadstojnik M.K. znao je Petar Barbarić biti vrlo ozbiljan 
kada se radilo o zvanju. Jedan zbornik naumio na vanjskoj gim- 
naziji nastaviti školu. »Ti priznaješ - reče mu Pero - da imaš 
zvanje svećenika i priznaješ da se izlažeš opasnosti da ga u gradu 
N. izgubiš. Ti dakle ne smiješ ostaviti sjemenište.« Ovaj se iz- 
govarao da samo radi zdravlja ide iz sjemeništa. Petar će mu 
odrešito: »I kad bi sutra imao umrijeti, ti ne bi smio ići u grad 
N. Ti ćeš onamo izgubiti zvanje, a to će te poslije ljuto boljeti.« 
- »0, nikad!« - odgovori nepromišljeno sjemeništarac. Petar 
mu odvrati: »Sigurno ćeš se zato kajati na sudnjem danu.« Sje- 
menište je ipak ostavio, a svećenik nije nikada postao. 

S pravim ogorčenjem gledao je kako neiskusni mladići za 
makar što, za nekoliko podsmijeha, zbog izrugivanja ...pro- 
igraju povjerenje i odlikovanje Svemogućeg Boga i okreću leđa 

svećeništvu. Prijatelju Marijinu Kelavi piše: »Ti si u svom 
posljednjem pismu naveo stih: Tempora mutan tur et nos muta- 
mur in illis (Vremena se mijenjaju i mi u njima). A ja ga 
mogu ovom prigodom upotrijebiti, samo što bih ga sada ova- 
ko preveo: Priznici se mijenjaju i mnogi se mijenjaju u njima. 
Jer za koje sam mislio da su čvrsta i nepokolebljiva značaja, da 
će sve pretrpjeti za svoje uzvišeno zvanje: evo takovih gdje 
dragovoljno ostavljaju sjemenište i to bez ikakova zdrava i 
valjana razloga. . . Eh, kad bi se držalo one zlatne: Batte ii ferro 
mentre č caldo (Kuj željezo dok je vruće), ne bi dotle došlo. 
Dok nam je srce potpuno mimo, a duša rasvijetljena svjetlom 
milosti, tad valja odabrati zvanje i u njemu se učvrstiti, onda 
ćemo i za vrijeme velike kušnje vjerni ostati Bogu.« 

Pred smrt reče nekom ocu koji gaje pohodio: »Prije bih 
često na to mislio kako ću si najbolje urediti župu kad je dobi- 
jem. Nikad nisam težio za tim da župnikujem u gradu, već mi 
je jedina želja bila da me smjeste u kakvu župu na selu. I ovu 
bih ja tako lijepo uredio te bi u njoj nadnaravni život cvao. Ja 
ne bih prije mirovao dok ne bih u ovoj župi uveo, pobožnost 
Srcu Isusovu, bratovštinu škapularsku i sv. krunice. Ako ona- 
mo ne bi bilo škole, sam bih djecu drage volje poučavao... O 
kako mora daje blažen svećenik koji si je župu tako uredio te 
mu župljani živu život nadnaravni! Takova je župa pravi raj! 
To je sasma drugo nego biti profesor ili odvjetnik!« - Svomu 
bratu svećeniku poslije njegova ređenja govorio je »Vi«. Htio 
je tako ustrajati do svoje mlade mise. Pred smrt, kad je vidio 
da svoje mlade mise neće dočekati, opet mu je pisao s »Ti«. 


Strateg u krizama zajednice 

Petrov je utjecaj na zajednicu bio izvanredan. Što poglavari 
svojim ugledom nisu mogli postići, postigo je Petar svojim 
utjecajem. Čitav se razred jednom pobunio na profesora koji je 

previše zahtijevao. I tko zna dokle bi dotjerali u svojem otporu, 
da u njemu nije bio on. I Petra moraju pridobiti za svoj »štrajk«. 

- »Ja sam spreman poći s jednim ili dvojicom od Vas k 
profesoru, iznijeti mu čedno naše poteškoće i zamoliti da po- 
mogne; to će on zacijelo i učiniti. Ali da kao buntovnik nastu- 
pim protiv jednom poglavaru, toga neće biti. Uostalom od 
toga ne bi bilo nikakove koristi, jedino bi koji od nas izletio iz 
sjemeništa.« 

- »Ako se svi dignemo, ne mogu nas sve otpraviti.« 

- »Da, da, ah kolovođe će platiti.« 

- »Kolovođe? Mi ih nećemo odati!« 

- »Čekaj samo, kad dođe kome do gusta, a on se ne 
može drukčije izvući, priznat će sve.« 

- »Ali mi se moramo osvetiti!« 

- »Recimo, ti si profesor, pa bi djeca htjela pošto poto 
da im se učini po volji: bi li ti htio i mnogao popustiti?« - 
Većina već kima glavom. Urazumio ih je. »Eto vidiš, da se 
ovako ne može do cilja.« 

Da je koji drugi nastupio i rekao iste riječi, ne bi pos- 
lušali. Ali Petar je snaga, on je značaj, pred njim kapu dolje, 
on je sav iza svake riječi. I uspio ih je umiriti. 

O. Brandis bio neoprezan, pa su se đaci domogli pitanja 
za zadnji ispit (prije mature) iz prirodopisa, koji je onda bio u 
6. razredu. Pitanja su bila već određena za svakog pojedinca, 
prepisali su ih i vratili na staro mjesto. Petar i još dvojica nisu 
gledali svojih pitanja. Sveopća radost! Svečano zaključiše, nik- 
om neće ni riječce reći. Ko grob! 

Tko će stati pred te mlade ljude i razuvjeriti ih da bi oni 
mogli i ljepše i časnije završiti taj ispit. Petar se posavjetovao 
s nekim. Kad su svi bili skupa u razredu bez prefekta, otvorio 
on pravu raspravu: »Vi znadete, braćo, što se jutros dogodilo. 
Ali, eto, neki od nas drže daje stvar vrlo opasna. Što više, mi 
držimo da će biti najbolje ako otvoreno priopćimo ocu Brandi- 
su što se dogodilo.« 

- »Toga nema! Glupost! Nećemo valjda sami sebi kopati 
jamu!« 

- »Stvar po sebi nije zla«, poče jedan razlagati. »Profesor 
nije kriv, a nama se sreća nasmijala, i mi cedulju našli. Ako to 
prijavimo, još ćemo o. Brandisa dovesti u nepriliku, jer bi u 
zadnji čas morao sastavljati nova pitanja, a mi bismo se našli u 
škripcu, jer bi se lako moglo dogoditi da dobijemo baš ona pi- 
tanja na koja smo najmanje spremni, pa eto belaja!« 

-»Tako je!« 

— »U tom imate posve pravo da bismo mi ovako mnogo 
lakše dobili dobre redove. Međutim, ja mislim, mi nemamo 
razloga da se bojimo male mature: naši su dosadašnji uspjesi 
sigurno jamstvo da ćemo svi odreda sretno proći. Pa makar ne 
dobili najbolju ocjenu, ona će nam, ako je pošteno zaslužimo, 
donijeti veće zadovoljstvo nego ona bolja ocjena za koju bi nas 
savjest prekoravala da nije naša.« 

Stanka! Svi šute. Da je tko drugi govorio, našlo bio se 
odgovora; da su znali za ijedan Petrov prekršaj protiv đačkog 
poštenja, pod nos bi mu stavili, ali Petar je utjelovljenje tog 
poštenja o kojem govori. Svi su ga doživjeli na njemu i divili 
mu se. Đačko poštenje može se omalovažavati jer još nema iz- 
ravnih društvenih posljedica. Škola je tek priprava za život. No 
tko će u mlade ljude unijeti društvenu etiku i smisao za čast i 
odgovornost ako škola ne unese. Zar nije napredak mnogih 
država jednostavno onemogućen korupcijom i varanjem? No, 
to je đačko varanje primijenjeno kasnije na život. 

Nitko se nije svojom oporbom htio odreći tog poštenja. 
Bili su to odreda seljački sinovi za koje čast i poštenje nešto 
znače. 

Petar nastavi i tiše i uvjerljivije: »Braćo, zaklela se zem- 
lja raju da se svake tajne znaju. Dođe li jednom djelo na vidje- 
lo, a nema sumnje da će doći, urodit će nemilim posljedicama. 
Prije svega, neće nipošto biti našem razredu na čast, ako se 
mogne prekoriti daje prevarom stekao priznanje svoga znanja. 
Drugo, mogao bi stradati ugled sjemeništa i dobar glas naših 
profesora, a toga mi nikako ne smijemo dopustiti. Sazna li se 
izvan zavoda za ovaj jedini slučaj, odmah će se dići na zavod 

svakakve tužbe, pa će se ta zgoda posve krivo prikazivati. Ras- 
trubit će se da se tu kod maturalnih ispita šara i vara. Gdjekoji, 
kad to čuje, bez grižnje će savjesti naprosto tvrditi, daje profe- 
sor naumice cedulju ostavio, a jamačno to nije osamljen 
slučaj. I još će možebiti dodati, da se takova što događa i kod 
drugih predmeta. Zar se ovakovim govorkanjem ne bi dobrom 
glasu zavoda nanijela golema šteta, a bez ikakve podloge? 
Zato, mislim, bit će najbolje da mi ovo zapriječimo dok 
možemo. Zacijelo nas o. Brandis neće ostavit na cjedilu; zna 
on dobro dokle svaki od nas može plivati.« Petrovo razlaganje 
nije bilo retorika, nategnuto uvjerenje, jer travnička gimnazija 
nije još imala potpunoga prava javnosti, pa su sarajevski profe- 
sori-svjetovnjaci dolazili kao komisija na maturu, a zavod je 
već bio na glau kao najbolja škola, pa nije manjkalo zavidnika, 
osobito među antiklerikalcima. 

Još su se neki opirali, ljutili se na Petra, no ti su bili 
manjina. P. Brandisa obavijestili su, on je dakako promijenio 
barem imena, a na ispitu nije nitko stradao. 


Prava veličina 

Koliko veličine i društvene zrelosti pokazuje taj slučaj i kako 
se Petar izdizao iznad običnog đačkog načina mišljenja i 
ponašanja. »Nisam vidio đaka onako odlučne volje. Sve što 
čini, čini iz punog uvjerenja«, rekao je o njemu jedan profesor. 
S druge strane postupao je izvanredno vješto. Nije se obratio 
poglavarima, jer time ne bi njima učinio naročite usluge, obra- 
tio se razredu kad nije bilo prefekta. Nije se izdijelio iz zajed- 
nice, nego je nju preobrazio, obratio joj se povjerenjem i poz- 
vao se na ono plemenito i zdravo u dušama većine. 

Nije taj Petrov utjecaj na zajednicu bio samo svestran 
nego i dubok. Jedan priznaje: »Njegova opomena na mane je 

više djelovala nego li riječi moga ispovjednika. . .« Drugi priča: 
»Od naravi sam turobne ćudi i nitko me niije mogao onako 
razvedriti kao Petar. Češće bi puta i neki drugovi pokušavali 
da me rastresu, a ja sam ih naprosto odbio. Ali mi srce nije 
dalo da odbijem i Petra. Ne bi dugo potrajalo, i ja sam se mo- 
rao s njime smijati. Da nije bilo njega, ja ne bih bio ostao u 
sjemeništu.« 

Gospin vitez i apostol dobra bio je i na praznicima. Od 
kuće je jednom otpremio čitavu vreću onih velikih hercego- 
vačkih krunica, da se blagoslove u sjemeništu sa svim 
mogućim oprostima. Njegov brat Ivan kaže o njemu: »Spremio 
je jednom 5 kg krunica da se razdijele badava, a kupio ih je iz 
svojih novaca, koje je dobio na dar od oca i pokojnog župnika 
fra Ambre i pokojnog fra Lovre Softića.« Govorio bi seljacima: 
»Vi velite da ne možete imati dosta vremena za molitvu. . . kad 
pođeš na zemljište, gdje ćeš raditi, uzmi kuniću, moli dio 
rožaija i koji uzdah. . . « 

U 8. razredu na početku, malo prije nego što je prestao 
biti nadstojnikom M.K., doživio je sreću da je M.K. dobila 
novi barjak. Blagoslovio ga je biskup Strossmayer 6. rujna 
1896. - Petar je mnogo očekivao od Marijinih kongregacija u 
Hrvatskoj, osobito za preporod mladeži. Pa i u nebo je otišao s 
obećanjem da će se posebno moliti za to. Šest dana prije smrti 
obećao je ocu Puntigamu da će se posebno moliti za mladež, za 
procvat M.K. u Hrvatskoj i za đačke duhovne vježbe. 

KONGREGACIJSKA DIPLOMA P. PETRA PERICE S 
POTPISOM P. BARBARIĆA KAO NADSTOJNIKA MARI- 
JINE KONGREGACIJE U TRAVNIČKOM 
SJEMENIŠTU 






NEKADAŠNJE TRAVNIČKO SJEMENIŠTE 




LJILJAN S PETROVA GROBA, PRESAĐEN U VRT 
BIVŠEG MALOG SJEMENIŠTA DRUŽBE ISUSOVE U 
TRAVNIKU, OZNAČUJE PETROVU NEVINOST - 
MARIJIN DAR 


DJECA U MOLITVI NA PETROVU GROBU U 
ONDAŠNJEM TRAVNIČKOM SJEMENIŠTVU 



SLUGA BOŽJI: PETAR BARBARIĆ 



»Od svih putova , što vode u nebo , 
meni se čini najkraćim , najlakšim i 
najpouzdanijim onaj , kojim čovjek 
ide ispunjujući svoje obične 
dužnosti.« 


PRVE PETROVE SLIČICE S NJEGOVIM MOĆIMA I 
GLAVNOM ŽIVOTNOM ODLUKOM 


APOSTOL PRESVETOGA SRCA 


Petar je rano u školi Marijinoj sazrio za veliku ljubav prema 
Božanskom Srcu i život revnosti i naknade iz te ljubavi. 

Izvor toj ljubavi bio je u molitvi. »Bio je kod molitve - 
veli jedan - nepomičan, sabran, lica vesela i izgledao je kao da 
opći s nekim dalekim, nevidljivim svijetom. Nikakav slučajni 
štropot kod molitve nije ga ni ganuo ni uznemirio...« U 
pobožnosti je vrlo napredovao. Opažalo se često kako upadno 
dobiva rumenilo lica kad moli. Molio je mnogo, obavljao po- 
hode Svetootajstvu. Tko je njega motrio iz blizine, mogao je 
primijetiti kako iduć u redu hodnikom gotovo nečujno izgova- 
ra ’ strelovite molitvice’. - Kad bi ga čovjek pogledao, još bi 
sam postao pobožniji!« - veli drugi. 

Njegov profesor matematike otac Slavik priča ovo: »U 
sedmom razredu udarilo mi je u oči da se Petrove usne 
nečujeno miču. Isprva sam to držao za čudnu, gotovo lošu na- 
viku, no domala se uvjerih da je to Petar potiho šaptao strelo- 
vite molitvice. Meni se činilo da se to nikako ne može spojiti 
s napetom pozornošću koja se mora zahtijevati od đaka, pa sam 
ga stavio na kušnju. Kad se on tome najmanje nadao, stavih 
mu baš zamršena i teška pitanja, no on je na njih tako točno i 
sigurno odgovorio, da sam doskora odustao od kušnje. Ja sam 
otada Petra gledao s nekim poštovanjem. Pokazao mi je kako 
se može bez štete spojiti rad i molitva.« 

U tom neprestanom razgovoru s tim »dalekim svijetom«, 
zapravo sa svuda pristunim Bogom, Petar je mnogo naučio. 

Od Isusa »blaga i ponizna srca« naučio je biti blag i ponizan. 
Smirio se u istini o Bogu, o sebi, o svijetu. Tako je stekao 
sređenost i duševni mir, rijedak u mladim godinama. »Zadnje 
tri godine nisam ga nikad vidio ni žalosna ni ljuta«, veli jedan. 
»Ne mogu se sjetiti da sam ga ikada čuo gdje se prepire. Pače, 
ni nenadani slučajevi nisu bili lako podobni da ga smetu. U 
zimi stadoše se jednom naša djeca grudati. Barbarić stajao po 
strani razgovarajući se s nekolicinom drugova. Najednom po- 
godi ga u glavu jaka gruda i obori mu kapu s glave. Tko je to 
bacio? - upita Petar s posmijehom, podigne mimo kapu sa 
zemlje i nastavi razgovor kao da se ništa nije dogodilo.« 


Neodoljivi pomiritelj 


Stoga su dečki imali povjerenja u njega i jadali mu se. On ih 
je mirio: »Radi koliko možeš. Kad sam svjestan da sam učinio 
koliko sam mogao, onda sam skroz miran. Pa dobio ja i lošiji 
red, ja ću biti ipak zadovoljan, ja ću nastojati da zadanu lekci- 
ju barem pročitam. Zapadne li me onda samo »dovoljan« ili 
»dostatan«, što za to? Hvala Bogu!« - Drugi se pred njim 
tužio neprestano na hranu, dok mu Petar ne reče: »AP molim 
te, tko bi mogao svoj djeci udovoljiti? Da si poglavar, što bi ti 
iznio na sto? Ja ne velim da se mi Bog zna kako fino hranimo; 
ali ono što dobijemo, zdravo je i u izobilju. Pa onda promisli 
koliko nas je. Uostalom, imate li štogod proti jelu, promislite 
zrelo, pa mi recite svoje želje, a ja ću ih vlč. o. generalnom 
prefektu predložiti. No kritiziranjem svojim ne ćete ništa 
postići. Sve to dade se mirno urediti. Vikom svojom širite 
samo nezadovoljstvo, pa zato ćete jednom morati Bogu od- 
govarati.« 

Dvojica se ozbiljno posvadiše. Zamrziše jedan na drugoga 
Nema izmirenja. Jedan od njih nađe u stolu ovaj listić: »Dragi 

N., čuo sam da si se zavadio s K. Hajde, molim te, gledaj da 
se izmirite još prije ispovijedi. Ta, kako ćemo na sv. Pričest 
kad imademo štogod proti bratu svome? Znam ja, nije to lako, 
ali iz ljubavi k Bogu može se ipak. Zato nastoj, molim te, da 
se bilo usmeno bilo pismeno prije sv. ispovijedi izmirite. Pa 
kako bismo smjeli moliti Spasitelja da nam oprosti grijehe 
naše, kad ne možemo bližnjemu svome ni najmanje uvrede 
oprostiti? Nadam se da ćeš se svladati i pokazati se da si 
čovjek. - Tvoj Petar Barbarić.« - »Iskreno priznajem, veli taj 
uvrijeđeni, da me je ovo nekoliko riječi tada pogodilo baš u 
živac. Odmah se latim pera i crnila i prepišem si listić na 
vječni spomen u svoj notes.« 

U 5. razredu nastala mučna napetost među đacima i profe- 
sorima. »Neki od nas - veli jedan od njih - složiše se da neće 
nikako popustiti niti moliti za oproštenje, kud puklo da puklo. 
Tako smo mi odlučili i zaključili. Ali tko će odoljeti Petru 
kada on stane raditi oko primirbe? I doista naša se osnova 
rasprši jer se nijedan nije mogao oprijeti kad nas je nagovarao 
da se izmirimo. Još iste večeri ode k profesoru i zamoli ga u 
ime sviju za oproštenje, što od srca i dade.« 

Tako mlad je bio, a tako smiren i sređen. Bujice koje su 
zahvaćale čitavu zajednicu nisu mogle zanijeti Petra. 


Tko je među nama najveći? 


Petar je po svom ugledu i uspjesima u školi, u kongregaciji i 
društvenom životu bio izložen oholosti. Poznato je kako se odli- 
kaši i uopće sposobni dečki, osobito koji znaju nastupiti, upravo 
opiju od ponosa. Nitko njima ne smije ništa reći, mora im se sve 
priznati, ne trpe sebi opasnoga takmaca, kritiziraju i omalo- 
važavaju druge da sebe izdignu. Iznadprosječni su u opasnosti 
da se razviju u sebičnjake i nesocijalne ljude. - Ako dožive koje 

poniženje, onda je drugima drago: nek i on malo dobije! Treba 
mu! A oni su dane i dane izvan sebe. Ovakovo poniženje redovi- 
to im je jedini lijek. - Petar je od Božanskog Učitelja naučio 
nešto drugo. Ostao je trijezan i miran u istini. Uzeše ga jednom 
hvaliti onako u po šale u po zbilje, natežući ga. On im nije od- 
govorio nekim konvencionalnim lažima da to nije istina, nego: 
»Ja nemam zasluge u tom što mi je dobri Bog dao. On je to mo- 
gao i drugome dati. Primati može svatko, ali zasluga je u tom da 
upotrijebimo darove Božje u čast i slavu Božju.« 

Jednom su dečki razgovarah o karijerama u svijetu. Petar 
je šutio. Osjećao je, drugi sa simpatijama prate te »sretnike«, 
pa je dodao na koncu svoje mišljenje: »To sve prolazi, i na 
koncu dolazi smrt.« - Tko ne zna svojih misli i nacrta prenijeti 
preko groba, slaba je duha i plitak čovjek. 

Kako je bio slobodan od ukočena ponosa, pokazat će nam 
Petrov postupak sa siromasima. Na sjemenišno igralište dola- 
zio bi pokoji put prosjak da umoli kod đaka milostinje. Petar 
bi uzeo kapu u ruke i pošao prositi za prosjaka, a onda bi sve 
sasuo siromahu u kapu. 

Sa seljacima bi općio kao sa braćom. Nije dao da oni u 
njemu osjete naduta đaka što s visoka sipa nezrele sudove. 

U ono doba dati se uslikati, zvučalo je kao nova svjetska 
moda. Za legitimacije nije se tražila slika. Petar je zazirao od 
»prodavanja posmijeha i poza«. U grupi se dao uslikati, ali 
sebe sama ne. U bolesti jedva se dao nagovoriti od poglavara 
da ga snime. 


U školi poniženja 


Kod ukora i poniženja najbolje se pokaže dokle seže mir u isti- 
ni, poniznost ukorenoga. Školske godine 1894-95. višeškolci 
pokrenuše među se šaljivi list »Glas Kmetićke vile« (Kmetići 

je selo blizu Travnika). Pretplata je bila u naravi: svaki je slao 
uredništvu papira i člančić. Svi su se potpisali pseudonimom. 
Petrov je bio Rićbarba. List je izlazio svake sedmice i došao 
do 9 broja. Ali kad je počeo kritizirati poglavare i uredbe, pre- 
fekt pregleda pultove, zaplijeni sve, a o. Rektor pozove iz sva- 
koga razreda najistaknutije dečke. Petar je bio među njima. To 
je bio događaj! Petar iz vladanja nema »pohvalno«! Petar je to 
poniženje primio tako jednostavno. Ne, nije baš tako strašno 
važno da on uvijek dobro prođe. U duhovnim bilješkama zapi- 
sao je jednom: »U pogledu držanja mojih poglavara prema 
meni moram biti ravnodušan jer ja ne znam da li je za mene 
bo-lje ako oni sa mnom postupaju prijazno ili strogo.« On je 
bio usidren u Bogu, nije ovisio o mišljenju poglavara. 

U svojim idealima nije tražio neobično, na što su skloni 
mladi ljudi. »Od svih putova što vode u nebo, meni se čini 
najkraćim, najlakšim i najpouzdanijim onaj kojim ide čovjek 
ispunjujući točno i savjesno svoje obične dužnosti. I upravo 
zato mije sv. Ivan Berchmans tako omilio, jer je i on tim pu- 
tom udario i sretno prošao. Ja se nekud bojim sv. Alojzija koji 
nije gotovo ništa jeo ni pio i onako oštar pokornički život pro- 
vodio. A kako bi ja istom zaslužiti i dočekati mogao da mi se 
kao sv. Stanislavu ukaže bi. Gospa i na moje grješne ruke 
položi svoje Božansko djetešce! Svetog Ivana Berchmansa nap- 
rotiv može svaki čovjek lako nasljedovati jer on nije ništa neo- 
bično činio, nego je samo obične dužnosti vršio neobično 
savršeno.« 

I zaista, Petar je bio vrlo sličan sv. Ivanu Berchmansu. Je- 
dan Petrov profesor izjavljuje: »Ja sam se raspitivao kod Petro- 
vih poglavara, profesora, učitelja i nastojnika i zbornika, stvar 
sam pomno razmilio, pa na temelju dobivenih obavijesti i svo- 
ga vlastitog iskustva od gotovo tri godine mogu, mislim, 
mirne duše izjaviti ovo: U našoj kući nije nikad nitko opazio 
na njemu ništa prijekorno ili što ne bi bilo u redu.« 

Ponizan čovjek nije rob ljudskog obzira, nije zapeo u 
spektakularnom kompleksu: što će ljudi reći, hoće li vidjeti ili 

ne, kako će shvatiti stvari i slično. Zato je i bio prodoran kao 
apostol. Već smo ga vidjelo u borbi s čitavim razredom, a nje- 
gov apostolat za čast presv. Srca Isusova pokazuje, kako je 
snagom duha prerastao sve slaboće i neopravdane obzire. 


Magnet Srca Isusova 


U sjemeništu je među đacima bilo raznih pothvata da se proširi 
pobožnost Srcu Spasiteljevu. Petar je uvijek obavljao pobož- 
nost 9 službi Srca Isusova. Čak i u bolesti raspitivao je i 
tražio, ako bi na nj zaboravili, da dobije jednu* od 9 službi za 
svaki mjesec. Bio je član »Kola Srca Isusova«. Članovi su se 
Kola razgovarali na prijateljskim sijelima o Srcu Isusovu i 
apostolatu. Svaki mjesec bilježili su sjemeniš tarci duhovno 
cvijeće u čast presv. Srca. U Petrovu notesu sačuvao nam se je- 
dan njegov mjesečni prinos: 5 sakramentalnih sv. pričesti, 340 
duhovnih, 2 djela milosrđa, 5 djela ljubavi, 590 pohoda presv. 
Otajstvu, 55 pohoda bi. Gospi, 110 samozataja, 400 prijegora 
u glavnoj strasti, 3000 strelovitih molitava. 

20. XII. 1905. papa sv. Pio X. odobrio je i preporučio 
čestu i svagdanju sv. Pričest. Prije toga dekreta nisu se đaci u 
Travniku pričešćivali, osim u nedjelje i blagdane. Petar je stoga 
nastojao da što češće bude prilika za sv. Pričest. Godine 1895. 
kad su se vraćali s majalisa, zapitao je jednog oca bi li o. Rek- 
tor dopustio da obave 9 prvih petaka. Ovaj mu je savjetovao 
neka među đacima pokrene tu misao, pa nek onda ode ocu Rek- 
toru, sigurno će dopustiti. Bilo je dosta poteškoća: trebalo je 
preinačiti dnevni red u te petke. Stvar se zategnula. U to nenada- 
no umre jedan sjemeništarac, a da ga svećenik nije dospio ni op- 
remiti. Petar upotrijebi dojam što gaje događaj proizveo i opet 
pokrene misao. Konačno poslije godine dana nastojanja uspije. 
U svibnju 1896. obavili su pobožnost prvog od devet petaka. 

Pod praznicima Pero je širio ovu pobožbost presv. Srcu 
Isusovu u svom kraju. Poslije -mise okupili se ljudi oko njega, 
nek im priča kako je bilo u Travniku, a on navmuo razgovor na 
presveto Srce Isusovo i pričao im sve što je znao. »Barem vi 
seljaci, štujte Srce Isusovo i Marijino, jer građani se više stara- 
ju za svjetovno blago i za svjetske naslade. Vi pak živite tako 
da se starate za duševno blago; a to ćete naći u Božanskom 
Srcu Isusovu.«Tumačio im je pravila bratovštine Srca Isusova i 
upisivao ih, pa je popise slao u Travnik. Uspjeh je i samog 
njega iznenadio. Preko godine njegov bi brat Ivan slao u Trav- 
nik nove članove. S posebnim je žarom govorio o dobroti Srca 
Isusova i o velikim obećanjima danim sv. Mariji Margareti Al- 
acoque (Alakok) za cijelo čovječanstvo. 

Bio u njegovu kraju neki pijanac i psovač. Petar ga obađe 
danas, obađe sutra. Tumači mu kako dušu gubi i vrijeđa Gos- 
podina. I zbilja, čovjek se otme čaši i obrati. Bio opet drugi 
koji je ohadio u vjeri. Ukućanima, koji su htjeli na sv. Misu, 
govorio je: »Zar nemate nikakva posla? Ako nemate, onda ne 
branim!« Sam ne bi ni privirio u crkvu. Petar mu se približi i 
stane pobijati njegove izgovore i isprike. Nadahnjivao mu je 
uvjerenje u kršćanske istine i čovjek se preokrene te stade 
živjeti kao pravi kršćanin. Sjetimo se daje Pero bio tek gim- 
nazijalac. 


Neodoljivi apostol Srca Isusova 


Perin utjecaj na domare bio je neobično velik. Ono što pričaju 
brat Ivan i sestra Ora, može se nazvati duhovnim vodstvom. 
Sestra Ora priča: »Naš otac bio je strog te mlađima nije dao 
prednosti, dočim kad bi Petar tumačio o Bogu, o nebu, o sve- 
tosti, pokojni bi otac smjerno mu u lice gledao, te bi se i suza 
mogla na oku opaziti, što inače drugima ne bi dopuštao. U 

posljednjim godinama praznika, tko to razumi, opažalo seje 
da ga je i poštovao ne kao svog sina, nego kao velikog gosta i 
prijatelja.« 

U 4. razredu poslao je iz sjemeništa svome ocu 40 velikih 
slika Srca Isusova s porukom nek ih razdijeli po rodbini, pa 
nek uveče mole večernju molitvu svi skupa pred njom. Spasi- 
telj je obećao: Ja ću obilato blagosloviti svako mjesto gdje se 
izloži i štuje slika mojega Srca. On da će takvih slika poslati 
vlč. župniku nek ih dijeli među puk. »Jer nažalost, završuje, 
baš ova najkorisnija pobožnost u nas je najmanje poznata.« 

U Mostaru potakao je sestre Milosrdnice da među dje- 
com, njih 60 osnuju bratovštinu Srca Isusova. To je pravi 
vrtić Srca Isusova u Hercegovini. Od pobožnosti prema Srcu 
Isusovu očekivao je religioznu obnovu Hrvatske. »Neka nitko 
ne veli da to nije za naš narod«, govorio je sudrugovima. 
»Hoće narod, samo ti njega uputi!« Petar je uživao na blagdan 
Srca Isusova, kad bi seljaci napunili Travnik. Po 4.000 samih 
muškaraca! Pa kad bi zapjevali »Zdravo Tilo Isusovo« kroz 
travničke mahale, inovjerci bi se samo zgledali. »Ako je tako i 
u Rimu, onda propadosmo svi!« - reče jedan beg gledajući to 
slavlje. Srce Isusovo nikome ne snuje propasti. Ono samo po- 
ziva sve k sebi da ih ogrije svojom dobrotom. Kad je o. Zabeo 
u školi pričao kako novi hrvatski glasnik Srca Isusova raste i 
svuda ga ljudi primaju, zaboravio je Petar posve na svoju mir- 
noću i stao od veselja trti ruke. Sad je on na veliko kupio pret- 
platnike. »De, bronze ti (njegova poštapalica), kad će toliki 
drugi, učiniti i ti tu radost presv. Srcu! Pa što je to 36 
novčića!« Njegovom zaslugom pretplatiše se na Glasnik Srca 
Isusova gotovo svi đaci jedne divizije u sjemeništu. - Njegov 
primjer djelovao je i poslije smrti. Jedan četvrtoškolac dosti- 
gao je rekord: obišao je 7 sela i poučavao o Srcu Isusovu te up- 
isao 1600 imena u Bratovštinu Srca Isusova. 

Samo jedna jaka i potpuna ljubav može rađati ovakvim 
djelima. Pero je ljubio Presv. Srce svim žarom svoje burne i 
jake duše. - Ponovno je potrebno upozoriti da je običan gim- 


63 


nazijalac. Pogledajmo njegove vršnjake oko sebe, kako su još 
neizgrađeni, ni vrući ni hladni, vrte se oko sebe i svoje male 
ličnosti te jedva da su kadri poduzeti neku pametniju i veću 
akciju među svojim vršnjacima. 

USUSRET SMRTI 


Taj sposobni sedmoškolac! U školi uspijeva kako ne pamte da 
je koji uspijevao. Privatno je naučio talijanski, preveo je s tali- 
janskog jedan životopis koji se đacima čita u blagovaonici, 
Danteovu Divina Comedia za se gotovu svu preveo, navodi je 
u izvorniku, zna dobro njemači, predstavljač je, svirač je u sje- 
menišnom orkestru (svirao je bombardon i trubu), veseljak je 
(njegova šaljiva pisma rado su čitali sarajevski bogoslovi), a 
dobar je i pošten i valjan i pobožan i značajan... nadstojnik 
Marijine kongregacije već 3 godine, velik ljubitelj Marije i 
Srca Isusova, apostol ... svi ga poglavari poštuju i vole, ne da 
se to sakriti; đaci ga imaju rado, povode se za njim, razvikan 
je, popularan u najpozitivnijem smislu..., a mladić od 22 go- 
dine kao i mnogi njegovi sudrugovi, jer u ono doba nije bilo 
redovitog školovanja, te bi kasnije započimali gimnaziju u 
Travniku. Bože dragi, šta bi on sve načinio za Tvoju slavu kao 
svećenik! A evo, sada on mora pogledati s oba oka, s cijelom 
dušom, u strašnu stvarnost. Pero je osuđen na smrt. Bože dra- 
gi, uništit će ga već i sama spoznaja! 

Neće, to je jako srce, iz škole Kraljice Mučenika i raspe- 
tog Krista. Sad će se pokazati šta vrijedi taj razvikani Barbarić! 

Nikad nije bio osobita zdravlja. U drugom razredu prebo- 
lio je upalu porebrice, a u četvrtom upalu pluća. Narastao je na- 
glo do blizu 2 metra visine. Da li je sve u redu u njemu? Vid- 
jet ćemo. 26. travnja na šetnji sjemeništarci pokisoše do kože. 
Kiša se prometnula u mećavu. Petra uhvatila poslije toga neka 

tajna zlobna ognjica. Sve malo po malo. Vrućica je u jutro jača, 
preko dana se smiri i nikad da prestane. Poglavari se zabrinuše. 
Liječnici još ne mogu na plućima ništa određeno ustanoviti. Do 
konca sedmog razreda neprestano je bio u bolnici. Ništa, poslat 
će ga prije kući u rodni kraj, doći će on već k sebi. Ode zaista 
prije drugih. Otac Puntigam piše mu 20. srpnja: »Kako si mi 
moj dragi? Kako ti zdravlje? Koliko puta mislim svaki dan na te i 
veoma sam zabrinut, osobito jer se nikako ne javljaš. U duhov- 
nim vježbama molit ću se još više za te, a molim te, da ni ti ne 
zaboraviš mene, da me dragi Bog opet okrijepi za cijelu godinu. 
Treba mi snage za se i za vas. . . Jučer sam bio u Zenici te sam 
tamo naručio za te novi pult (visok stol) i to takav da možeš i 
stojeći učiti. . . Gledaj što god bolje možeš da se sasma zdrav pov- 
ratiš amo, onda će sve dobro i lijepo biti . . .« Kolika briga i kako 
su srdačni bili odnosi između Petra i njegovijh odgojitelja. Svi 
su ga ljubili i pomalo štovali. Sjećamo se kako je za nj osjećao 
njegov učitelj iz pučke škole. 

Pero se ozbiljno oporavljao, organizam se kušao oprijeti 
zlu. Osjećao se slabo, a onda je ipak krenulo malo bolje. Otac 
rektor Pančić, čim je čuo da oporavak nije naročito uspio, zab- 
rinut, pozove Petra u sjemenište. Tu će imati liječnika i lije- 
kove, a sjemenište će priuštiti sve za takva sjemeništarca. 


Dogorijeva li svijeća 

Pero krene na put. Sarajevski rektor bogoslovije, Barbarićev 
bivši prefekt i profesor, dade ga temeljito pregledati. Liječnik 
je bio vrlo zabrinut. 13. kolovoza krene Petar u društvu s o. 
Celinšćakom i o. Hormanom u Travnik. Sjemenišni liječnik 
ustanovi tešku sušicu. Bolest je već previše uznapredovala, Pe- 
tar se neće izvući. Neizlječiv! Dakako, nisu mu toga rekli. Nas- 
lutio je on to, iz onog opreznog hrabrenja i primirivanja. Bistar je 


66 


bio Pero. Pa ona pisma od kuće: »Časna sestra predstojnica poz- 
dravlja te i jako želi znati kako ti je, jer je č.s. predstojnica iz Trav- 
nika pisala da si jako slab.« To piše sestra Ora i na koncu dodaje: 
»Odmah javi kako ti ide sa zdravljem! Jako sam zabrinuta.« 

Njegov negdašnji župnik fra Ambro Miletić piše mu iz 
Mostara: »Ne prigoni se naukom, nego se jači i krijepi, da 
groznicu što prije istjeraš, jer ako se udomaći u tebi i steče 
pravo posjeda tvog i onako oglodanog i izmorenog tijela, onda 
naopako.« I udomila se, i stekla je pravo posjeda, i pošo je 
naopako. Petar je vidio to, šutio i čekao. On je mladić od 23 
godine. Bože dragi, kako će podnijeti taj udarac! Fra Ambro se 
potpisuje: »Tvoj svedjerni štovatelj...« Zašto baš štovatelj? 
Zanimljivo, a župnik mu je bio. 

Petar je ostao miran. Taj njegov divni mir! Upisao se u 
»Opću Bratovštinu Svete Kuće u Loretu«, nek mu Majka ispro- 
si zdravlje, nek se nebeska Majka brine za njega. I Otac nebeski 
vodi brigu o njemu, čemu da se uzrujava. Svom zemaljskom 
ocu piše: »Predragi oče! Oprostite mi što vam nisam prije na 
pismo odgovorio. Pitate me kako sam. No, hvala Bogu, u 
mnogom idem na bolje, ali još nije posve dobro. Mogu Vam 
to samo kazati da se oko mene radi koliko se i kako može. 
Dakle, nemate se za što brinuti jer znate da nam je život u ruci 
našeg najboljeg Oca, svemogućega Boga, koji najbolje zna ili 
nam je korisnije živjeti ili umrijeti. Neka bude Njegova volja, 
predajmo se u Njegove ruke, pak ćemo zadovoljni biti.« 

Nije ga, što više, ni radost ni dobro raspoloženje ostavilo. 
Prijatelju Kelavi piše 4. listopada: »S mojom ti je školom kad 
hoću, kad neću. Ali opet, nema fajde duše gubiti: kod računa i 
fizike bio sam malne svaki put. Na latinski sam sat išao dok 
smo učili štambikat Horaca, a poslije jok! Na ostale predmete 
idem samo vrlo rijetko. Paček e! Dočepao sam se, znaš, onog 
starog harmoniuma pa cvrljam po njemu bez milosrđa. Deder 
naoštri svoje mužike, inače ću te možda i preteći.« - Ovaj list 
odaje iskreno veselje, ne ono napeto, proizvedeno s naporom. 

Tko će utješiti sušičavca 


Tko bi naveče prolazio hodnikom, a sjene se prozora duljile 
kao nedovršene misli, mogao bi čuti iz bolnice, kako netko 
svira novu kongregenističku himnu: 

»Ne se baijak vije, 
u bojovni, braćo, red! 

Svaki da se smjelo bije 
Gospi dižuć gled! 

Na bojištu mio 
Tvoj stijeg nam se vio, 

Pobjedu nam izvojštio. 

Marijo!« 

Tko to svira? - Sušičavi Pero, osuđenik na smrt. Šta bi 
njemu sada znao reći svijet, plitki svijet, taj »pametni« zaigra- 
ni svijet, koji zabezeknut zanijemi pred svakom bolnicom, 
pred svakim sprovodom? - Bio bi zbunjen pred tim dubokim 
mladićem blijedih obraza sa sumnjivim crvenilom i podoč- 
njacima pod umornim očima. Ja mislim da bi svjetski ljudi 
brzo otišli od njega, izrekavši nekoliko konvencionalnih fraza 
ohrabrenja, utekli bi od njega kao što bježe od svake tišine, od 
grobišta, od svake dubine. Njihove misli ne idu tako daleko. 
Taj »pametni« svijet! 

A Petar svira po deset, po dvadeset puta kongreganističku 
himnu i proživljava ponovno zanosnu svečanost od prije toliko 
sedmica kada je biskup Josip Juraj Strossmayer blagoslovio 
novi kongreganistički baijak. Petar je veseo. Neka otajna tuga 
provlači se ipak mladim srcem, tako daje to njegovo veselje 
tiho, ali iskreno i duboko. Već proživljava nebo. Sobu je ure- 
dio da bude odraz njegove duše, njegovih ljubavi i nada: Tu je 
veliki kip Lurdske Gospe, i pod njim nanizale se svete sličice 
jedna do druge. Naskoro će u društvo pobjednika nad zemljom, 
nad zemljom koja se u nama propinje proti duha i nagonima, 
porivima, srdžbama sve do onih malih uzrujanja, briga, nejas- 

noća i strahova. Razgovara se s nebesnicima. Sv. Franjo najmi- 
liji mu je svetac, onda dolaze zaštitnici mladeži: sv. Alojzije, 
sv. Stanko i posebno sv. Ivan Berchmans. 


Prekid sa svijetom 


U školu je išao na pojedine satove do polovice zime svog os- 
mog razreda, i onako je sve bilo u istoj zgradi. A onda je pre- 
kinuo i tu vezu s nadama zdrava čovjeka. Tako je odgovaralo 
njegovoj iskrenoj prirodi. 

Osjećao je Pero kakovo je njegovo stanje, bio je mladić bo- 
gate duše i duboka srca. jednom reče gledajući istom rasvcale 
trešnje i žute jagorčike: »Cvijeće cvate, a moja pluća venu.« Re- 
kao je to, vele, bez suza, s nekom vrstom podsmijeha. Davno je 
on te misli prebolio na Srcu Božanskog Učitelja: samo tijelo 
umire, a Petar je vrhunaravno gledao sve što se zbiva na svijetu. 

Zahvalan je bio za svaku sitnicu. P. duhovnik poručio mu 
je da će za njega odslužiti sv. misu: »Recite mu, da mu zahva- 
ljujem, lijepa mu hvala! Živio! Oh, to su dobri ljudi!« U 
zavičaju se pročulo da je odijeljen i da će ga naskoro poslati 
kući. Petar je to čuo pa piše ocu: »Što vele da sam u posebnoj 
komori to je donekle istina. Imam, naime, posebnu sobu. Taje 
prostrana kao naša nad izbom, a desetak dvaest puta ljepša od 
nje, da mogu biti miran, da mogu leći i ustati, kad hoću itd. 
Nu onog što se tiče, da idem kući, to je dupla gola laž. Moji 
me poglavari, Bog im platio, tako rekavši da dlanu dr^e. 
Dakle, o tome nemojte više misliti.« 

Dakako, u proljeće je već znao kakovo mu je stanje. Prija- 
telju Kelavi, koji ga poziva na mladu misu piše: »Pitaš me, 
jesam li za put. Jesam. Ali naše strane (Hercegovina) teško da 
me više vide, a ja njih još manje. To ti velim kako se ja 
ćutim, no u Boga je sve moguće. Moja bolest već znatno kre- 

nula na gore. Desna je strana prije bila zdrava, ali odavno je 
prešo već i na desnu stranu. Još se nekako na nogama držim. 
Uza skaline ići, to ti je prava pokora, nu sad sam dobio štap, 
pa je nešto lakše. Samo kad čizme obuvam, tolik umor i zadah 
na me navali, kao kad bih, dok sam bio zdrav, od duška izišao 
na Vlašić (planina iznad travnika 1921 metra visoka). Imao bih 
još koješta, ali pustimo sve u ruke Božje. Ja se ponovno pre- 
poručujem u molitve, da mi Bog dade ustrajnu odanost u Nje- 
govu svetu volju.« 

4. listopada 1896. pisao je Kelavi: »Sve sam čekao, ne 
bih li ti mogao ljepših vijesti o svom zdravlju pisati, nu fiat 
voluntas Dei, nek se puni volja Božja! Šta ćeš? Iz ove kože ni- 
kud nikamo! Ta, popio sam toliko lijekova, te se bojim da me 
ne nazovu »dvonoga apoteka«, a znatne poboljšice još ne 
ćutiim« - U predanju u volju Božju svršavaju svi njegovi lis- 
tovi. Želio je Pero život i žalio je za njim i te kako, ali se nije 
strašio smrti. Jednom naiđe na misaonu sliku kako smrt gazi 
štap putniku koji se odmara i ravnodušno otkida najljepšu 
grančicu s ružina grma. »Ko beg!« - reče Petar veselo za putni- 
ka. »Onaj putnik sa štapom, to sam ja«. Kad su njegovi drugo- 
vi pisali maturalne zadaće, reče: »I ja ću doskora polagati ispit 
zrelosti. Samo da mi je proći, pa i s popravkom u čistilištu.« 

15. ožujka 1897. umre nenadano jedan snažan i darovit 
sjemeništarac. Petar se pomolio pred lijesom, a onda reče: 
»Mali, mali, što si učinio! Ljetos je moja godina, a, eto, sad si 
me pretekao!« Na Blagovijest piše: »Moja bolest ide na gore, 
ali hvala dragom Bogu koji mi je dao ovu milost, ja sam pos- 
ve miran. Riječ: Fiat voluntas Tua (Budi volja Tvoja), ta me 
uvijek krijepi i tješi. . .«. Pitali ga da li mu je teška žrtva što ne 
može raditi za Boga; odgovorio je: »Nek se puni volja Božja! 
Ako Bog neće da štogod radim, zašto bih ja htio?« 

Umiranje u proljeću 


Smrt, pa i mlada čovjeka, u svjetlu vjere nije tako strašna. Pe- 
tar je bio kršćanin. Jednom prijatelju piše: »Tvoj zadnji list 
sjetio me na Jeremiju. Hajde, molim te, mani se toga! Gaudea- 
mus in Domino (Radujmo se u Gospodinu). Ta, u njegovoj 
smo očinskoj ruci!« 

8. travnja obavio je pomno veliku ispovijed o cijelom 
životu. Poslije ispovijedi bio je izvanredno veseo. Sutradan 
primio je sv. Pričest u krevetu, jer je o. Puntigam tako 
želio. Do onda je išao na sv. misu u kapelicu. Taj dan do- 
vukao se i na igralište među đake od radosti nad ispovjeđu 
u kojoj se riješio sviju slaboća svoje prošlosti. Bio je to 
događaj za sve. Pokazaše mu lipu koju su zasadili njemu 
u spomen. Prozvali su je »lipa Petra Barbarića«. 9. travnja 
osjećao je da mu srce jače tuče, a groznica je porasla. Skori 
svijeća kraju! I sad se još Petar svaki dan dovukao u kape- 
licu, da obavi križni put. Na svakoj se stepenici odmarao. 
U kapelici bi teturao od postaje do postaje. Kleknuti nije 
mogao, jer bi inače pao na tlo kao Spasitelj pod teretom 
križa. Otac ga duhovnik odgovara od te naporne vježbe, ali 
Petar se nije mogao oteti od velikog Supatnika sviju patni- 
ka. Jedan otac pribavio mu je kod franjevačkog provincijala 
u Sarajevu križić s oprostima: sada je mogao dobiti sve 
oproste križnog puta u svojoj sobi. Taj dar razveselio ga je 
kao golema dobit. 

10. travnja bilo je još slabije. Ipak je otišao u crkvu i 
prosjedio dvije sv. mise. »Može poživjeti još 15 dana, no 
može umrijeti već sutra«, rekao je liječnik. Upitali su ga, bi 
li mu podijelili sv. ulje. Liječnik ih je odgovarao: »pa njemu 
to nije potrebno, ne treba njemu ispovijedi, nema opasnosti 
za spas njegove duše. To bi ga samo uzrujalo i još više ugra- 
bilo posljednji tračak nade, jer sušičavci se uvijek nadaju.« I 
liječnik je upoznao veličinu Petrove duše. 

Bolesničko pomazanje 


Ali o. Celnišćak, Petrov ispovjednik, poznavao ju je još bolje 
pa je Petru natuknuo o sakramentu sv. ulja. Drage je volje pris- 
tao, a nasmiješio se kad mu spomenuše liječnikovu bojazan. 
Podvečer se ponovno ispovijedio. Sjedio je u naslonjaču. 
Osim kipa Lurdske Gospe stajalo je na stolu raspelo, dvije 
goruće svijeće i kita proljetnog cvijeća. Sa svećenikom molio 
je crkvene molitve. Poslije obreda ostao je dugo zadubljen u 
molitvu zahvalnicu. Zamolio je da mu dopuste primiti sv. po- 
pudbinu radije sutra u jutro kad bude na tašte. »Lijepo bi bilo 
sam u korizmi trpjeti sa Spasiteljem, a onda o Uskrsnu s njim 
uskrsnuti!... šta je moje trpljenje prema mukama što ih je 
podnio Spasitelj.« Tako je Pero zaželio, a tako će se to nekako 
i dogoditi. 

11. travnja Petar je malo spavao. Noćna lampica smetala 
mu je. »U četiri sata - izvješćuje o. Puntigam - pozdravio me 
je prijazno kao uvijek. U 6 sati donio sam mu sv. poputbinu. 
Sjemeništarci visokoškolci primili su sv. pričest na taj dan za 
Petra, premda su se pred tri dana pričestili, a za tri će dana biti 
uskrsna sv. pričest.« - »Svi čine toliko za mene, samo ja... 
Samo molim nemojte đake siliti da se mole za me, moglo bi 
im dojaditi.« Zimus je govorio: »Samo da ne umrem u zimi, 
da đaci moraju snijeg prtiti.« 

Taj dan - Cvjetnica je bila - sišao je u Crkvu na sv. 
misu. Svi su se čudili kako je izdržao stojeći čitanje Muke Isu- 
sove, gdje nije već mogao pisati, nego je zadnji svoj list bratu 
fra Marku kazivao u pero. - Sjedio je taj dan do 9 sati jer još 
nije dovršio duhovnoga čitanja. Brat bolničar htio je bdjeti uz 
nj. »Hvala, dostaje da bdije uza me moj anđeo čuvar.« 

Noć između 11. i 12. travnja nije ni oka stisnuo. Groznica 
je već načela živčani sustav. - »Što radiš kad ne spavaš cijelu 
Božju noć?« - pitao ga o. Puntigam. »Katkada ne mislim baš 
ni na što, a kad mi bude jako teško, uzmem moliti strelovite 

molitvice, osobito psalam: »U Tebe sam se uzdao, Gospodine, 
nek se ne postidim do vijeka« (Ps 30,2). I onda je sve dobro.« 
- Krunicu je neprestano držao u ruci. 


Muk oproštaja od umirućeg 

Kašalj ga je već toliko mučio da je teško govorio. Popodne 
došlo je po običaju nekoliko drugova u vrijeme odmora. Poz- 
draviše ga. »Govorite vi, braćo, eto vidite, ja ne mogu...« 
»Mirko će nas zabavljati«, dobaci jedan drugi ciljajući na to 
da je Mirko inače vječito pričalo. Ali Mirko, inače veseljak, 
uozbiljio se gledajući Petra. Jedva je procijedio koju riječ. Kad 
su se đaci opraštali, reče Petar sa smiješkom: »Mirko, Mirko, 
danas nisi mnogo govorio!« 

Na Veliki utorak primio je sv. Pričest. Zadnja dva dana 
još je išao na đačku misu. Petar gaje Puntigam odgovarao od 
toga. »Samo da mi je doći u crkvu, za drugo lako. Tek je put 
donekle tegoban.« (A nema više od 100 koraka ravnim putem 
u zatvorenu hodniku). Velečasni gaje uzeo pod ruku, a drugom 
se Pero poštapao. Poslije 20 koraka Pero stane: »Samo da mi 
je sjesti«, reče bez daha. Obojica su uvidjela da tako ne ide. 
Vratili su se natrag. Popodne došao je Petrov brat fra Marko. 
Petar mu se silno obradovao. 

Isti dan na večer dočekao je Petar još jednu veliku radost. 
Stigla je vijest iz Zagreba da vlč. o. Provincijal prima Petra 
Barbarića u Družbu Isusovu, dopušta mu položiti nabožne zav- 
jete i daje mu dopuštenje da nosi redovničko odijelo. Kako to, 
zašto to? Petar već od početka sedmog razreda kani stupiti u is- 
usovce. Sam je želio, a otac duhovnik savjetovao mu je neka 
dobro promisli i pobilježi razloge za i protiv. Nakon zrelog 
promišljanja odlučio se za isusovački red. Duhovnik mu je 
predložio nek najprije svrši gimnaziju, a međutim neka nikome 

ništa ne govori o tome. Šutio je on o tome, a šutjeli smo i mi 
dosada. U životopisu Pavla Kolarića, uzornog mladića, koji je 
Petar sam preveo s talijanskog na hrvatski, saznao je kako je 
bio na času smrti primljen u Družbu Isusovu, samo je mislio 
da to može dopustiti jedino General Reda. Otac mu ispovjed- 
nik priopći, da mu dopuštenje može dati i o. Provincijal. I 
dao mu je. Petar je uvečer Velikog utorka poslije ispovijedi i 
pričestio položio zavjet »vječnog siromaštva, čistoće i pos- 
lušnosti u Družbi Isusovoj «.Eto, sam je sve dao: zdravlje, i 
mladost uzeo mu je Gospodin, da mu što prije udijeli vječnu 
mladost, a on još veselo daje sve što posjeduje: tijelo svoje, 
razum i volju svoju, sve. »Uvijek sam očekivao, da će mi sv. 
Alojzije tako nešto izmoliti, pošto sam ga počevši od drugog 
razreda tako često molio za sretan izbor staleža.« Đaci su sazna- 
li istom poslije smrti, daje Petar postao isusovac. 

Bližio se konac. 14. travnja na Veliku srijedu Petru je 
bilo jako teško. »Baš se ne da više živjeti«, rekao je bolno. 
Zamolio je da koji svećenik ostane uz nj. U jedan sat po 
ponoći u četvrtak još mu je više pozlilo. »Nekud mi je čudno, 
reče, ne mogu više da dišem.« »Bi li malko vode?« - »Ne, 
hvala, ja ću se pričestiti«, dahne Petar. »Ne smeta, ti se smiješ 
napiti pa ipak primiti sv. Pričest.« - »Nije potrebno da pi- 
jem.« A gorio je u vrućici. Poslije kratke stanke upita: 
»Molim, kada bih se mogao danas pričestiti?« - »Ja sam već 
sam mislio o tome da ti danas ranije donesem sv. Pričest, 
možda u 4 sati?« - »Molim što prije!« - zaželi Petar .- 

U 2 sata ujutro na Veliki četvrtak primio je uskrsnu sv. 
Pričest, posljednju u životu. Sad stade potresnim riječima zah- 
valjivati Bogu za sve milosti koje mu je udijelio, prinese mu 
sav život, obnovi redovničke zavjete, izmoli kongreganističku 
posvetu i križni put. Nekoliko puta dao se prenijeti u naslonjač 
ne bi li mu odlanulo. Tužio se nije ni na što. Pogled je odma- 
rao na Raspelu, a usne su se lagano pomicale u neprestanoj 
molitvi. Još nije bio konac. Žilava hercegovačka narav nije se 
dala slomiti. Dočekao je i podne. Okusiti nije mogao ništa. 

Poslije ručka došli su mu svi osmoškolci u pohode. Petar 
je izgledao tako jadan da nijedan od njih nije smogao ni riječi, 
samo su ga nijemo promatrali. O. Puntigam redom je pred- 
stavljao svakoga. Petar je svakoga pogledao tamnim pogledom 
što je trnuo, a onda je tiho rekao: »Hvala!« - Jedan od 
osmoškolaca rekao je: »Odsad ne treba da mi tko opširnije opi- 
suje smrt jednoga sveca. Dosta će biti da se sjetim Petra pa ću 
si dobro moći predočiti.« 


Svetac umire 

U dva sata poslije podne magistar je Oton Slavik sjedio uz bo- 
lesnika na rubu postelje i molio krunicu, a o. Puntigam molio je 
kraj prozora brevijar. Petar je nešto šapnuo. Magistar Slavik sag- 
nuo se. Petar ponovi: »Otac!« - Dođe otac Puntigam. »Zadnje 
molitve!« - reče Petar, pri potpunoj svijesti molio je pobožno 
djelo skrušenja, ljubavi, pouzdanja i razne kratke molitve. 

»Isuse!« bila mu je posljednja riječ. Na usnicama držao je 
križ. Kod crkvenih molitava nije više micao usnama. Potpuno 
se upokojio bez znaka smrtne borbe. U taj čas uniđe u sobu fra 
Marko i otac Rektor. Petar je još bio živ. Tad uzdahnu dubo- 
ko, pa opet drugi put, i još jednom ... izdahnuo je. Do nogu 
mu je bio kip Majke Božje Lurdske i slika Presvetog Srca. 
Zadnje zrake svojih ugaslih očiju upravio je onamo. 

»Imao sam sreću gledati kako umire svetac«, rekao je kas- 
nije Oton Slavik, Petrov profesor u osmom razredu iz matema- 
tike i fizike. Pero je doživio 22 godine, 10 mjeseci i 27 dana. 
Consummatus in brevi explevit tempora multa = završivši 
rano, ispunio je mnogo vremena. 

Đaci su se vratili sa šetnje istom u 7 sati na večer. »Umro 
je. Mrtav je!« Generalni prefekt o. Puntigam skupi sjeme- 
ništarce i ispriča im Petrov završetak do u tančine. Slušali su 


75 


šuteći. Kad je spomenuo da je Petar umro kao iusosovac i da 
leži odjeven u redovničko djelo, začudiše se svi. neki zaplakaše 
od ganuća, drugi oborište oči. Pod večerom od osmoškolaca 
jedva se koji dotakao jela. Cijelo gaje sjemenište htjelo vidjeti 
na odru. Staje tim dečkima? Evo, šta je Petar značio u njiho- 
vim dušama. Ne moraju uvijek ljudi biti ni svjesni, a pogoto- 
vo ne moraju priznati toga, ali pravu veličinu svaki osjeća, ve- 
like ljude uvijek poštuje, makar se pravio da ih omalovažuje. 

SUD DRUGOVA I PROFESORA 


Samo ćemo dosadašnjim svjedočanstvima dodati nova. 
Sjećamo se šta su o njemu sudili učitelj Vuksan, fra Ambro - 
župnik i »svedjemi štovatelj« - šta je osjećao prema njemu 
vlastiti otac. Često smo iz postupaka vidjeli šta su o njemu 
mislili profesori, poglavari pa i đaci. 

Još prije Petrove smrti reče jedan mlađi sjemeništarac: »Ja 
sam već onda oćutio neko poštovanje prema njemu, jer sam vi- 
dio njegovu pobožnost i jer su mi đaci rekli da će Petar Barba- 
rić biti svetac. Kako sam i ja onda mislio da će mi uspjeti 
postati svecem, bio mije Petar Barbarić još draži.« 

Nekoliko dana prije Petrove smrti reče jedan mali prorok: 
»Njegov će se život čitati u kongregaciji.« - Isto tako govori- 
li su prije nego što je umro: »Nećemo se mi moliti za njega, 
već njemu«. 

Poslije smrti Marijini zbornici isprva su se nećkali da iz- 
mole za bivšeg nadstojnika »Službu za mrtve«. Petru toga ne 
treba. Neki manji govorili su da će ga odmah uzeti za 
zaštitnika. Među starijima mogao si čuti ovakove izjave: »O, 
da mi je onako umrijeti!« - »Da se hoće zamijeniti sa mnom!« 
- »Ja bih odmah legao na odar mjesto njega.« 

Oko Petrova lijesa događale su se stvari kao oko sve- 
tačkih odara. Đaci su trgali potajno komadiće rokete i odije- 
la, uzimali voska. Kongreganisti poslaše jednog da mu kose 
odreže. Često spominjani mg. Oton Slavik odrezao je svitak 
kose. 

Evo nekoliko izjava iz pisma jednog osmoškolca koji je 
kroz osam godina skupa živio s Petrom: »Bolna srca, evo nas 
pred Vas, predragi nam učitelju, komu bismo rado donijeli samo 
vesele i ugodne vijesti. Toliki naš gubitak bit će i za Vas nemio 
udarac! Najboljeg Vašeg nema više. Petar Barbarić zamijenio je 
ovaj život i svijet koji njega ne bijaše vrijedan, ljepšom domov- 
inom - rajem... Osobito za posljednjih tjedana život mu ne 
bijaše drugo nego jedna neprekidna molitva. Iz sobe išao bi u 
kapelu, iz kapele u crkvu, iz crkve vratio bi se opet u sobu, da i 
ondje nastavi svoje molitve i duhovno štivo... Zadnjih godina 
opažalo se sve više i više kako on ozbiljno teži za vrhuncem 
savršenstva. O, tuj bi se dalo pripovijedati što se inače čita 
obično samo u žiću velikih ugodnika Božjih. Bio je suviše do- 
bar za ovu zemlju ... O, Velečasni, teško je izgubiti takova 
suučenika, ali velika je čast daje bio naš. On nas sigurno neće 
zaboraviti; od njegove se ljubavi mnogom još nadamo.« 

Svojima kod kuće piše isti osmoškolac: »Ja bih mu bio 
zavidio smrt njegovu i s veseljem odmah mjesto njega umro, 
kad bi mi mogao i htio dati svoje zasluge. . .« 


Kolege ne čekaju sud Rima 


Jedan sedmoškolac veli u pismu: »Petar je zaslužio da bude 
primljen u Družbu Isusovu. Nitko ne može o njemu kazati što 
ne bi bilo na uzor i đacima i isusovcima...« Isti priča kako se 
mlađi pitaju: »U čemu je bio bolji sv. Stanislav od Pere?!« 

Jedan šestoškolac piše odmah nakon Perine smrti: »U nas 
nitko ne sumnja daje Petar ravno u nebo otišao i visoko mjes- 
to zauzeo među blaženicima u nebu. Ja sam ga toliko za života 
štovao i njegovim se krepostima divio, te sam mu se već mo- 
lio; a nema sumnje da će biti prvi narodni svetac u hrvatskim 
zemljama.« Eto, tako je mislio taj šestoškolac. 

Jedan petoškolac javlja prijatelju: »Barbarića slave đaci 
kao sveca. Ako njega crkva jednom ne proglasi svecem, tada 
si ja neću nikad moći svetost kojega sveca predstaviti.« Ovaj 
se već gotovo prijetio, ako Petar ne bude proglašen svecem. 

Oni još mlađi odmah bi ga htjeli proglasiti svecem. Jedan 
trećoškolac piše roditeljima: »Dao Bog da budu svi gojenci kao 
pokojni Petar! Onda bi naše sjemenište bilo kao nebo na zemlji.« 

»Diarium Sodalitatis«, Kongreganistički dnevnik veli o 
Petru kratko: »Petar je bio učenik, a uistinu svojim životom 
mogao je biti učitelj kreposti.« 

Nemojte, se varati, đaci su strogi suci. S pravim užitkom 
ruše oni pred sobom i velike, priznate veličine, jer sami žele 
biti veliki. A ni profesori i odgojitelji svih vremena nisu baš 
skloni da u pitomcima vide anđele. 

Njihova je pozornost usmjerena baš na pogreške gojenaca, 
da im »roščiće štuku«, kako se to kaže. 

Na Veliku subotu u 10 sati svrstao se sprovod. Glas je o 
svetom mladiću prodro u grad. Mnogi građani i vjernici 
dođoše ga obići na odru. Cio grad govorio je o njemu: na 
sprovod običnog osmoškolca, zavodskog pitomca, došle su čč. 
sestre Milosrdnice, okružni predstojnik, časnici i činovnici. 
Osmoškolci su nosili bijeli lijes. Zvona su tako uskrsno, ve- 
selo zvonila. Isus je uskrsnuo. A dečki su osjećali: »I naš je 
Pero uskrsnuo!« Snažno i prkosno odbijala su zvona teške ba- 
tove, a dolina odjekivala. 

I ljudska su srca zvona. Odjekuju na udarce nevolja i 
kušnja te pjevaju slavu svome Bogu. Nekoja prepuknu ili se 
zablate, a nekoja zvone ustrajno i jasno u plave visine. Takova 
mi zvona rado slušamo, a ne ona slaba, napukla i zaprljana..., 
a napukla kreštava zvona ipak se javljaju i kvare nam sluh. 

Dao Bog da cijelom Hrvatskom jeknu zvuci svetih zvona, 
da se čuju. Željni smo ih čuti! Htjeli bismo čuti nešto o punim 
i čistim ljudskim osjećajima, ozbiljnim ljudskim mislima, jer 
nas je moderno doba priviklo na turobne, zamršene, sebične 
misli i osjećaje, koji ne zvone, nego prepuklo zveče. Već nas i 


79 


\ 

uši bole. Petre Barbariću, izmoli nam srdaca koja će zvoniti 
velikim mislima i plemenitim osjećajima! 


ZA PETROVU BEATIFIKACIJU - 
SV. JOSIPU! 

Trijeznoga mislioca ne treba uvjeravati da sv. 
Josipu kao službenom zaštitniku Hrvatske treba 
povjeravati u molitvi sve što promiče bilo koje do- 
bro Lijepe naše. To je praktičan smisao odluke 
Hrvatskoga sabora 1687., kojom je proglasio sv. 
Josipa zaštitnikom naše Domovine. Među velika 
dobra Lijepe naše svakako spada i željeno pro- 
glašenje blaženim sluge Božjega Petra Barbarića. 
Zato molimo sve plemenite rodoljube vjernike da se 
mole sv. Josipu na tu nakanu. Ugledajmo se u 
našega divnoga kardinala Alojzija Stepinca koji je 
čak i svete mise služio za raširenje štovanja Petra 
Barbarića. 


Vicepostulatura 

ČUDNE SE STVARI DOGAĐAJU 


Po dekretu pape Urbana IV. ne smije se početi proces oko bea- 
tifikacije dok se ne navrši 40 godina poslije smrti. - 1935. 
god., 38 godina nakon smrti, približilo se vrijeme da se učine 
neke pripreme. Vrhbosanski Ordinarijat u Sarajevu dopustio je 
da se tijelo sluge Božjega iskopa i sahrani kraj crkve. Komisija 
je pri iskapanju očekivala da će jedva što naći od pokojnika. Pa 
i mlađi grobovi pokraj Barbarićeva jedva su šta sačuvali od 
svojih pokojnika, jer je teren vlažan. Na veliko iznenađenje, 
čak je i lijes Petrov prilično sačuvan, pa su tijelo s groblja u 
njemu prenijeli u crkvu. Redovničko odijelo i vunene čarape 
potpuno su sačuvane, roketa je samo trag ostavila. Mišićje se 
sasušilo, ali kosti i koža ostadoše. Koža je gdjegdje pougljeni- 
la. U grobu blizu Barbarićeva poslije 13 godina našao se samo 
komad svile i letvica od lijesa. Svakako izvanredna providnost 
Božja. Tijelo je postavljeno blizu Gospina oltara u sjemenišnoj 
crkvi iza zida. 

Narod je dolazio do njegova groba, osobito četvrtkom kad 
je sajam, i jer je Petar umro na Veliki četvrtak. Izgleda da je 
ovo štovanje Bogu milo. Izgleda, velim, jer će o tom suditi 
Učiteljstvo Sv. Crkve. Svakako čudne se stvari događaju. U 
samom Travniku pobilježeno je do 250 uslišanja, a nekoji su 
slučajevi posve izvanredni. Tako npr.: 

Audi Rajić iz Guče Gore stala se sušiti ruka. Liječnici na- 
mještali ruku, injekcijama kušali je oživjeti. Dva sata je ležala 
u narkozi. Sarajevski liječnici rekoše da joj nema lijeka: živci 

se pošli sušiti. Uputili su je da četvrtkom dolazi na grob i 
pouzdano moli devetnicu. To je bilo u nedjelju. Odmah sutra- 
dan osjeti olakšicu, skine gips, mogla je micati prste. Ruka je 
potpuno ozdravila. 

Kati Čolić iz sela Uzričja kod Godnjeg Vakufa otvorila se 
na nozi rana, pa je krvarila neprestano. Teškom se mukom opi- 
rala na tu nogu. Odgovarali su je nek ne ide Petru na grob, 
neće moći. Ona htjela pošto poto. S početka je hodala teško, 
kasnije bi joj lakše. U Travniku se ispovijedi, pričesti i dadne 
odslužiti sv. misu u tu nakanu da po zagovoru sluge Božjeg 
Petra Barbarića noga ozdravi. Oprala je ranu u Gospinu vrelu. 
Krvarila je. Savjetovali je da nogu poveže, ali kako je krv ne- 
prestano tekla, samo je navukla čarape i pješačila dalje. Na 
putu (7 sati hoda od Travnika do sela) primijeti daje krvarenje 
prestalo. Nije do kuće ništa gledala. Boli su prestale. Kod kuće 
skine okrvavljene čarape, a rani ni traga nema, potpuno je 
iščezla. 

U velikom životopisu ima još mnogo opisa ozdravljenja i 
manjih ili većih uslišanja. Čudne se stvari događaju, a vjernici 
imaju sve više pouzdanja u zagovor Petra Barbarića. 

Tijekom godine završena je parnica u samoj Nadbiskupiji, 
svi su dokumenti prevedeni na latinski jezik i čitav je proces 
predan u Rim. Smijemo gajiti ozbiljne nade da nećemo dugo 
čekati i Sveta će Crkva slugu Božjega Petra Barbarića dignuti 
na čast oltara. 

DEVETNICA PETRU BARBARIĆU 


Izmoli svaki dan kroz 9 dana: 

1. jednu deseticu krunice. Ako možeš, izmoli či- 
tavu krunicu. 

2. slijedeću molitvu: 


MOLITVA ZA PROGLAŠENJE 
PETRA BARBARIĆA BLAŽENIM 

Gospodine Isuse Kriste, udostoj se proslaviti svoga 
vjernog slugu Petra i daj da po njegovu uzoru sve više 
ljubimo Tvoje Presveto Srce i vjerno Ti služimo u 
čistoći tijela i duše. 

Nebeska kraljice i naša Majko Marijo, izmoli svo- 
jim svemogućim zagovorom u Boga da Tvoje odabrano 
dijete bude naskoro uzvišeno na čast oltara. Amen. 

Sv. Josipe, moli za nas! 

3. Nastoj se ispovijediti i bar jedamput za devet- 
nice pričestiti. 

Ivan Pavao II. također moli za Petrovu beatifi- 
kaciju. 

Milosti postignute Petrovim zagovorom neka se 
jave na adresu: P. Vladimir Pribanić, Fratrovac 38, 
41000 Zagreb, tel. 01/222-363. 

PREPORUČUJEMO 


- Ovaj životopis Petra Barbarića. 

- SLIČICE U BOJI PETRA BARBARIĆA s podaci- 
ma o njemu, devetnicom njemu u čast i molitvom za 
beatifikaciju. 

- RAZGLEDNICE U BOJI PRVOTNOGA GROBA 
PETRA BARBARIĆA na Bojni u Travniku. 

Upotrebljive su kao uskrsne čestitke zbog otisnutih 
na njima Isusovih riječi »JA SAM USKRSNUĆE I 
ŽIVOT«. 

- SLIKE U BOJI P. BARBARIĆA. 

- »MI«, mjesečnik katoličke mladeži koji u svakom 
broju ima PODLISTAK ZA PETRA BARBARIĆA. 

Sve se naručuje na adresu: VICEPOSTULATURA 
PETRA BARBARIĆA, Fratrovac 38, 41000 Zagreb, 
telefon 01/222-363. 

